title: Matti Lainema

text: Lainema aloitti uransa kulutustavaroiden markkinoinnin parissa ja oli muun muassa perustamassa kahden kansainvälisen yrityksen Suomen-tytäryrityksiä. Yritysjohtajauran jälkeen Lainema perusti vuonna 1982 liikkeenjohdon strategiakonsultointiin erikoistuneen S.A.M.I. Oy:n, jonka toimitusjohtajana hän toimi 14 vuotta. Hän myi yrityksensä Ernst & Youngille mutta jatkoi sen partnerina. Vuodesta 2001 Lainema on keskittynyt eri yritysten hallitustehtäviin.


title: Matti Lainema

text:
Lainema on ollut mukana muun muassa seuraavien yritysten hallituksissa: Axel Technologies Oy, Aw-Energy Oy, Chat Republic Games Oy, Denali Oy, Joutsen Media Oy, M.A.S.I Company Oy, Magisys Oy, Meconet Oy, Musti ja Mirri Group Oy, Neo Industrial Oyj, Reka Kumi Oy, Suomen Tukkinosto Oy ja Virvo Oy.
Vuodesta 2007 Lainema on toiminut pääomasijoitusyhtiö Vaaka Partnersin senior advisorina.


title: Matti Lainema

text: Lainema on tehnyt tietokirjoja ja artikkeleita ja pitänyt luentoja muun muassa markkinoinnista, monialayritysten johtamisesta, yksityisestä riskisijoittamisesta, hallituksen strategisesta roolista, mutta myös kokemuksistaan eräretkeilystä Alaskassa ja arktisista löytöretkistä.


title: Matti Lainema

text: Vuonna 2012 Lainema valittiin kauppakamarien Vuoden kouluttajaksi.


title: Capriole

text: Capriole on korkean kouluratsastuksen liike. Capriolessa hevonen nousee ensin levade-asentoon takajaloilleen ja sen jälkeen hyppää takajaloillaan ilmaan ja potkaisee suoraan taakseen. Capriole on vaativa liike sekä hevoselta että ratsastajalta. Hevosen pitää olla hyvin voimakas ja pitkälle koulutettu. Myös ratsastajan tulee olla erittäin harjaantunut. Usein capriole kuitenkin esitetään talutuksessa ilman ratsastajaa. Hevosen kouluttaminen caprioleen on pitkä prosessi, joka aloitetaan hallitusta matalasta takajaloillaseisonnasta (levade) ja tästä asennosta ilmaan hypähtämisestä (courbette). Takapotkun harjoitteluun siirrytään vasta kun edelliset vaiheet sujuvat varmasti. Läheskään kaikki yksilöt eivät opi capriolea esittämiskelpoisesti.


title: Saksan 13. panssaridivisioona

text: 13. panssaridivisioona () oli Saksan maavoimien panssariyhtymä, joka osallistui toisessa maailmansodassa sotatoimiin.


title: Saksan 13. panssaridivisioona

text: Wehrkreis IV muodosti 1. lokakuuta 1934 Magdeburgissa divisioonan peitenimellä Infanterieführer IV, jonka nimi vaihdettiin 15. lokakuuta 1935 Saksan irtautuessa Versailles'n rauhan rajoituksista 13. jalkaväkidivisioonaksi. Divisioonasta muodostettiin 12. lokakuuta 1937 13. motorisoitu jalkaväkidivisioona.


title: Saksan 13. panssaridivisioona

text: Divisioonassa toteutettiin liikekannallepano 18. elokuuta 1939 ja se ryhmittyi 22. elokuuta Lansberg an der Warthen alueelle, mistä se aloitti Puolan sotaretken 10. armeijan mukana. Sotatoimien päätyttyä divisioona siirrettiin Eifelin alueelle Dillenburgiin. Ranskan taisteluiden aikana se osallistui sotatoimiin Laonissa, Calais'ssa, Amiensissa ja Lyonissa.


title: Saksan 13. panssaridivisioona

text: Divisioonasta muodostettiin Wienissä lokakuussa 1940 13. panssaridivisioona, joka lähetettiin heti perustamisen päätyttyä Romaniaan koulutukseen. Operaatio Barbarossaa varten se liitettiin Etelä armeijaryhmän 1. panssariryhmään, jonka mukana se piiritti Lublinissa ja Kiovassa olleet neuvostojoukot. Vuoden 1941 lopulla divisioona oli Rostovissa, josta se joutui vetäytymään neuvostojoukkojen aloitettua vastahyökkäyksen. Divisioona kuului 1942 ja 1943 panssariryhmästä muodostettuun armeijaryhmä A:n 1. panssariarmeijaan, jonka mukana se osallistui taisteluihin Kaukasuksen öljykentistä sekä Stalingradin taistelun jälkeen Kubanin puolustukseen. Syksyllä 1943 yhtymä vedettiin Länsi-Ukrainaan, jossa se osallistui Dneprin puolustustaisteluihin.


title: Saksan 13. panssaridivisioona

text: Neuvostojoukot työnsivät akselivaltojen joukot niiden kesän 1941 lähtöalueille ja divisioona sai määräyksen pitää hallussaan Romanian öljykentät. Neuvostojoukkojen elokuussa 1944 tekemä hyökkäys tuhosi divisioonan sen jouduttua Budapestissa saarroksiin.


title: 13. divisioona

text: 13. divisioona (latinan sanasta "divisio", jakaminen) voi tarkoittaa seuraavia asioita:


title: Tidemannus de Cume

text: Tidemannus de Cume (, , k. 8. kesäkuuta 1318) oli Kokemäenjokilaaksossa 1200–1300-lukujen vaihteessa vaikuttanut saksalaissukuinen hansakauppias. Hänen hautakiveään säilytetään nykyään Ulvilan Pyhän Olavin kirkon asehuoneessa. Se on yksi Suomen vanhimmista henkilönimellä varustetuista hautamuistomerkeistä. Esimerkiksi Suomen vanhimpina pidetyt, 1200-luvun alkupuolelta peräisin olevat Raision kirkon hautakivet eivät sisällä nimiä.


title: Tidemannus de Cume

text: Tidemannus de Cumen nimen loppuosa sisältää Kokemäen pitäjästä keskiajalla käytetyn Kumo-nimityksen latinankielisen muodon. Hautakivi on yhdessä 1200-luvun lopulta peräisin olevan Pyhän Henrikin legendan kanssa vanhin tunnettu lähde, jossa Kokemäen pitäjän nimi esiintyy. Tidemannuksen taustoista ei ole tarkkaa tietoa, mutta hänen kutsumisensa kokemäkiläiseksi osoittaa Tidemannuksen asettuneen vakituisesti asumaan seudulle. Erään teorian mukaan hän saattaisi olla Gotlannista 1200-luvulla Ulvilaan saapuneita saksalaisia kauppiaita. Tidemannus on todennäköisesti haudattu Ulvilan Liikistössä sijainneelle hautausmaalle. Muistokivi on myöhemmin siirretty Ulvilan kirkkoon ja sitä on saatettu käyttää esimerkiksi kynnys- tai porraskivenä.


title: Tidemannus de Cume

text: Tidemannuksen hautakivi on kalkkikivestä valmistettu suorakulmainen kivi, joka on todennäköisesti peräisin Gotlannista. Sen keskelle on kaiverrettu vaakunakilpi ja puumerkki, joka esittää kummulla olevaa ristiä. Kiven reunaa kiertää latinankielinen teksti:


title: Tidemannus de Cume

text: Ulvilan keskiaikaisen kirkon asehuoneessa on myös useita muita vanhoja hautakiviä. Niistä vanhimpia ovat Tidemannus de Cumen ohella itämerensaksalaisten kauppiaiden Herbordus Wiperenvorden (k. 1313) ja Arnoldus Stolten (k. 1346) kivet. Kokonaisten lisäksi on useita hajonneita kappaleita, joita on käytetty kirkon rakennusmateriaalina.


title: Luettelo Linkin Parkin saamista palkinnoista ja ehdokkuuksista

text: Linkin Park on yhdysvaltalainen rock-yhtye. Sen perustivat Mike Shinoda (laulu ja kitara), Brad Delson (kitara) ja Rob Bourdon (rummut) Agoura Hillsissä, Kaliforniassa vuonna 1996. Joe Hahn ja Dave Farrell liittyivät yhtyeeseen myöhemmin, ja vuonna 1999 Chester Benningtonista tuli yhtyeen laulaja.


text: Linkin Parkin albumeita on myyty maailmanlaajuisesti yli 50 miljoonaa kappaletta, ja se on voittanut kaksi Grammy-palkintoa singleistä "Crawling" ja "Numb/Encore". Yhtye on saavuttanut kymmenen ykkössingleä "Billboardin" Alternative Songs -listalla, ja on toinen yhtye listan historiassa, jolla on ollut kolme tai enemmän kappaleita listalla yli kymmenen viikon ajan.


title: Pierre Gasly

text: Pierre Gasly (s. 7. helmikuuta 1996 Rouen, Seine-Maritime, Ranska) on ranskalainen rata-autoilija.


title: Pierre Gasly

text: Joulukuussa 2013 Gasly liittyi osaksi Red Bullin nuorten kuljettajien kehitysohjelmaa.


title: Pierre Gasly

text: Gasly on kauden 2016 GP2-mestari. Vuonna 2017 hän kilpaili Super Formula -sarjassa ja toimi Red Bullin Formula 1 -tallin testi- ja varakuljettajana. Gasly ajaa kaudella 2019 Red Bullin toisena kilpakuljettajana.


title: Pierre Gasly

text: Gasly aloitti uransa karting-sarjoissa vuonna 2006. Vuonna 2011 Gasly kilpaili French F4 Championship -sarjassa voittaen neljä kilpailua sijoittuen sarjan kolmanneksi.


title: Pierre Gasly

text: Vuonna 2012 Gasly siirtyi Eurocup Formula Renault -sarjaan. Hän saavutti kauden aikana yhden paalupaikan ja sijoittuen kilpailuissa parhaimmillaan kahdesti kolmanneksi. Loppupisteissä hän sijoittui sarjan kymmenenneksi. Samana vuonna hän ajoi Formula Renault NEC -sarjassa seitsemän kilpailua. Gasly jatkoi Eurocup Formula Renault -sarjassa vuonna 2013 voittaen sarjan mestaruuden.


title: Pierre Gasly

text: Vuonna 2014 Gasly kilpaili Formula Renault 3.5 -sarjassa Arden-tallissa. Ensimmäisessä kilpailussaan Italian Monzassa hän pääsi heti palkintokorokkeelle sijoituttuaan kolmanneksi. Seuraavana viikonloppuna Gasly sijoittui Espanjassa Aragónin moottoriradalla sunnuntain kilpailussa toiseksi. Gasly saavutti lopulta kuusi kakkossijaa, kaksi kolmossijaa ja yhden paalupaikan mutta ei voittanut kertaakaan kauden aikana. Loppupisteissä hän sijoittui Carlos Sainz Jr. jälkeen sarjan toiseksi.


title: Pierre Gasly

text: Gasly aloitti GP2-sarjassa kesken kauden 2014 siirryttyään Caterham Racingille loppukauden ajaksi. Hän sijoittui kilpailuissa parhaimillaan 11:nneksi eikä saavuttanut pisteitä.


title: Pierre Gasly

text: Kaudella 2015 Gasly kilpaili täyden kauden GP2:ssa siirtyen DAMS-talliin. Kauden toisena kisaviikonloppuna Gasly nousi ensimmäistä kertaa palkintokorokkeelle sijoituttuaan kolmanneksi sunnuntain sprinttikilpailussa. Hän saavutti kauden aikana 110 pistettä, kolme paalupaikkaa ja neljä palkintokorokesijoitusta sijoittuen sarjassa kahdeksanneksi.


title: Pierre Gasly

text: Kaudella 2016 Gasly ajoi Prema Racing -tallissa. Hän ajoi Britannian, Unkarin, Belgian ja Abu Dhabin lauantain kilpailujen voittoon. Hän voitti sarjan mestaruuden kahdeksan pisteen erolla tallikaveriinsa Antonio Giovinazziin nähden keräten 219 pistettä.


title: Pierre Gasly

text: Kaudella 2017 Gasly siirtyi Japanissa ajettavaan Super Formula -sarjaan.


title: Pierre Gasly

text: Gasly ajoi F1-testidebyyttinsä Toro Rossolla toukokuussa 2015 Barcelonassa Espanjan GP:n jälkeen ajetuissa testeissä. Ensimmäisenä testipäivänä hän ajoi Toro Rosson STR10-autolla, toisena päivänä Red Bullin RB11:tä.


title: Pierre Gasly

text: Syyskuusta 2015 lähtien Gasly on toiminut Red Bullin testi- ja varakuljettajana ja kaudesta 2019 lähtien toisena kilpakuljettajana.


title: Pierre Gasly

text: Gasly sai kilpakuljettajan paikan Malesian osakilpailuun kesken kauden , kun hän korvasi Toro Rossolla ajaneen Daniil Kvjatin.


title: Ray Dolby

text: Ray Milton Dolby (18. tammikuuta 1933 Portland, Oregon, Yhdysvallat – 12. syyskuuta 2013 San Francisco, Kalifornia, Yhdysvallat) oli yhdysvaltalainen keksijä ja insinööri, joka tunnettiin erityisesti Dolby NR -kohinanvaimennusjärjestelmän kehittäjänä. Hänet tunnettiin myös elokuvissa käytetystä Dolby Surround -äänentoistojärjestelmästä, ja hän oli Ampexilla työskennellessään mukana kehittämässä ensimmäisiä videokuvauslaitteistoja. Ray Dolbyn nimissä oli yli 50 patenttia, ja hänet palkittiin saavutuksistaan kahdella Oscarilla, useilla Emmy-palkinnoilla sekä Grammy-palkinnolla.


title: Ray Dolby

text: Ray Milton Dolby syntyi Portlandissa 18. tammikuuta 1933. Hänen vanhempansa olivat Earl ja Esther Dolby, ja hänen isänsä työskenteli kiinteistönmyyjänä. Perhe muutti Palo Altoon, Kaliforniaan, kun Ray oli vielä pieni. Hän soitti nuorena pianoa ja klarinettia, mutta kertoi myöhemmin, että oli pääosin kiinnostunut musiikin ja soittimien tekniikasta.


title: Ray Dolby

text: Dolby tutustui teini-iässä venäläiseen maahanmuuttajaan, insinööri Alexander Poniatoffiin, joka perusti 1944 Ampexin. Poniatoff kävi high schoolissa, jossa Dolby opiskeli, etsimässä koneenkäyttäjää avustamaan häntä esitelmän pitämisessä. Dolby haki paikkaa, ja Poniatoff palkkasi hänet vuonna 1949 yritykseensä vakuututtuaan Dolbyn taidoista. Dolby valmisti Ampexissa sähkökomponentteja yrityksen videonauhureihin.


title: Ray Dolby

text: Dolby valmistui 1957 sähkötekniikasta Stanfordin yliopistosta. Hän sai Marshall-apurahan ja Kansallisen tiedesäätiön stipendin jatko-opiskeluja varten. Dolby jätti Ampexin ja päätti jatkaa opintojaan Cambridgen yliopistossa. Hän valmistui 1961 tohtoriksi fysiikasta ja jatkoi sen jälkeen vielä väitöskirjan jälkeisiä opintoja.


title: Ray Dolby

text: Dolby haki 1962 Unescolle, joka haki asiantuntijaa auttamaan Intian hallitusta perustamaan uuden kansallislaboratorion tieteellisien ja teollisten instrumenttien valmistamiseen. Dolby sai paikan ja lähti Intiaan vuonna 1963. Hän tutki siellä maan tieteellisten instrumenttien teollisuutta ja sitä, miten uusi laboratorio voisi kehittää sitä. Samalla hän kuitenkin tutki itsekseen ääneen liittyviä ongelmia. Dolbya oli jo pitkään häirinnyt nauhakohina, joka heikensi äänenlaatua, ja hän palkkasi kotiinsa ammattilaismuusikoita, jotta hän pystyisi tekemään liveäänityksiä.


title: Ray Dolby

text: Oltuaan kaksi vuotta Intiassa Dolby palasi Englantiin, jossa hän perusti Dolby Laboratoriesin. Hän keskittyi alkuun kohinan vähentämiseen ja onnistui vähentämään kohinaa jopa nauhan hitailla nopeuksilla. Dolby teki löytönsä kesällä 1965 ja myi ensimmäisen Dolby A -kohinasuodattimensa Decca Recordsille, jonka ensimmäinen menetelmällä masteroitu albumi tuli myyntiin 1966. Laitteisto oli kuitenkin vielä kallis, joten sitä pystyivät käyttämään vain ammattilaisstudiot. Dolby alkoikin kehittää halvempaa versiota kotikäyttöön, ja ensimmäinen Dolby B -suodattimella varustettu nauhuri KLH Model 40 julkaistiin kesäkuussa 1968. Se oli kuitenkin 1970-luvun loppuun mennessä käytännössä kaikissa hifikasettilaitteistoissa.


title: Ray Dolby

text: Dolbyn äänitekniikan suosio kannusti häntä tutkimaan elokuvaäänen parantamista. Dolby Laboratories muutti 1976 San Franciscoon, mikä toi sen lähemmäksi Yhdysvaltain elokuvatuotantoa. Yrityksen Dolby Stereo -järjestelmää käytettiin vuonna 1977 elokuvissa "Tähtien sota" ja "Kolmannen asteen yhteys". Kahden vuoden päästä Dolby sai ryhmänsä kanssa Yhdysvaltain elokuva-akatemian tieteellis-teknisen palkinnon elokuvien äänitys- ja toistojärjestelmien parantamisesta.


title: Ray Dolby

text: Dolby toimi yrityksensä johtokunnan puheenjohtajana vuodesta 1965 vuoteen 2009 ja jäi eläkkeelle vasta 2011. Dolby Laboratoriesin perustajana Dolby keräsi miljardiomaisuuden, ja Forbes arvioi hänen omaisuutensa olleen 2,3 miljardia dollaria maaliskuussa 2013. Hän sai lisäksi uransa aikana Yhdysvalloissa yli 50 patenttia.


title: Ray Dolby

text:
Dolby meni vuonna 1966 naimisiin saksalaisen Dagmar Bäumertin kanssa, jonka hän oli tavannut Cambridgessa, jossa Dagmar oli ollut kesäopiskelijana. He saivat kaksi lasta, Tomin ja Davidin.
Dolby sairasti viimeiset vuotensa Alzheimerin tautia, ja hänellä diagnosoitiin kesäkuussa 2013 akuutti leukemia. Hän kuoli kotonaan San Franciscossa syyskuussa 2013.


title: Ray Dolby

text: Dolby sai elämänsä aikana useita palkintoja ja tunnustuksia. Hän oli Audio Engineering Society -järjestön jäsen, sen puheenjohtaja ja sai järjestön hopeisen ja kultaisen kunniamitalin. Dolby valittiin 1986 Brittiläisen imperiumin ritarikunnan kunniaupseeriksi (OBE), ja vuonna 1997 hän sai National Medal of Technology and Innovationin. Hänet valittiin myös Cambridgen ja Yorkin yliopistojen kunniatohtoriksi. Vuonna 2004 Dolby valittiin Kansalliseen keksijöiden kunniagalleriaan.


title: Victor Lytton

text: Victor Alexander George Robert Bulwer-Lytton, Lyttonin 2. jaarli (9. elokuuta 1876 Simla, Intia – 26. lokakuuta 1947 Knebworth, Hertfordshire, Iso-Britannia) oli brittiläinen siirtomaahallinnon virkamies.


title: Victor Lytton

text: Victor Lytton oli Intian varakuninkaana toimineen Robert Lyttonin poika ja syntyi Intiassa. Hän kävi Etonin poikakoulua sekä Trinity Collegea Cambridgessä ja peri alaikäisenä isältään Lyttonin jaarlin arvon. Lytton toimi amiraliteetin palveluksessa ensimmäisen maailmansodan aikana, Intian asioiden alivaltiosihteerinä vuosina 1920–1922 sekä Intiassa Bengalin kuvernöörinä 1922–1927. Kuvernöörikautenaan hän toimi ajoittain myös virkaatekevänä Intian varakuninkaana varsinaisen varakuninkaan ollessa virkavapaalla.


title: Victor Lytton

text: Lordi Lytton johti vuonna 1932 Lyttonin komissiona tunnettua Kansainliiton valtuuskuntaa, joka pyrki selvittämään Mantšuriassa Kiinan ja Japanin välille puhjenneen konfliktin syitä. Komission laatima nk. Lyttonin raportti tuomitsi Japanin hyökkääjänä ja sai ulkomailla myönteisen vastaanoton, mutta se ei johtanut tehokkaisiin toimiin Japanin rankaisemiseksi. Toimittuaan vielä useissa muissa tehtävissä Lytton jäi eläkkeelle vuonna 1945.


title: Teenage Dream: The Complete Confection

text: Teenage Dream: The Complete Confection on Capitol Recordsin 23. maaliskuuta 2012 julkaisema uusintapainos yhdysvaltalaisen laulaja-lauluntekijä Katy Perryn vuoden 2010 albumista "Teenage Dream". Albumi sisältää kolme uutta nauhoitettua kappaletta sekä lukuisia remixejä.


title: Teenage Dream: The Complete Confection

text: Ensimmäinen albumilta julkaistu single ”Part of Me” debytoi Billboard Hot 100 -listan kärkisijalla, kun taas toinen single ”Wide Awake” ylsi korkeimmillaan toiselle sijalle. Molempia kappaleita on myyty Yhdysvalloissa digitaalisesti yhteensä yli 2 miljoonaa kappaletta; kuuden jo alkuperäisellä albumilla julkaistun singlen kanssa "Teenage Dream" asetti uuden digitaalisen aikakauden yhden albumin tuplaplatinasingle-ennätyksen, rikkoen Fergien "The Dutchessin" ennätyksen viisi tuplaplatinasingleä.


title: Teenage Dream: The Complete Confection

text: Albumi debytoi Suomessa virallisen albumilistan sijalla 18.


title: Freeport

text: Freeport on usean paikkakunnan nimi:


title: Paul Brück

text: Paul Robert Brück (s. 29. toukokuuta 1948 Helsinki) on suomalainen mainoselokuvien ohjaaja, valokuvaaja ja kuvataiteilija. Hän on Sveitsin kansalainen.


title: Paul Brück

text: Brück opiskeli vuosina 1969–1972 Taideteollisessa oppilaitoksessa ja korkeakoulussa kamerataidetta ja elokuvaa. Hän oli 1970–1980-luvuilla yksi Suomen nimekkäimmistä ja palkituimmista mainoselokuvien ohjaajista. Vuonna 1978 hän perusti yhdessä Juha Tapanisen ja Erkki Kiven kanssa Story Filmi Oy:n. Hänet palkittiin elämäntyöstään Platinahuipulla Grafia ry:n Vuoden huiput 1989 -tapahtumassa.


title: Paul Brück

text: Brück on opettanut valokuvaa, elokuvaa ja medialukutaitoa eri koulutusasteilla sekä antanut ammattikoulutusta Yleisradiossa, MTV3:ssa ja Nelosella. Nykyisin Brück asuu Naantalissa ja toimii vapaana taiteilijana ja kulttuurivaikuttajana. Myös hänen kaksi poikaansa toimivat mainosalalla.


title: Juha Tarkkanen

text: Juha Tarkkanen (s. 10. heinäkuuta 1993 Helsinki) on suomalainen jääkiekkopuolustaja, joka pelaa Ranskan Ligue Magnusin Aigles de Nicessä.


title: Juha Tarkkanen

text: Tarkkanen on Jäähongan kasvatti ja hän on viettänyt lähes koko junioriuransa Espoossa sittemmin myös Bluesin ja Kiekko-Espoon paidoissa. Kaudella 2010–2011 Tarkkanen oli koko B-nuorten SM-sarjan tehokkain puolustaja tehoilla 8+17=25. Hän voitti Bluesissa kauden päätteeksi B-nuorten Suomenmestaruuden.


title: Juha Tarkkanen

text: Kaudeksi 2012–2013 Tarkkanen siirtyi Helsingin IFK:n A-nuoriin, joiden sisäisen pistepörssin hän voitti pelipaikastaan huolimatta tehoilla 11+22=33. Tarkkanen voitti koko A-nuorten SM-liigan puolustajien maalipörssin ja sijoittui puolustajien pistepörssissä toiseksi edellään vain Kärppien Janne Pälve. Hän edusti HIFK:ta kauden aikana myös Junior Club World Cupissa.


title: Juha Tarkkanen

text: Tarkkanen nostettiin HIFK:n SM-liigarinkiin kaudeksi 2013–2014. Hän teki liigadebyyttinsä kauden toisessa ottelussa 15. syyskuuta 2013 vieraissa paikallisvastustaja Jokereita vastaan. Kaikkiaan Tarkkanen pelasi kauden aikana kuusi SM-liigaottelua. Hän edusti HIFK:ta yhtä monessa ottelussa myös European Trophyssa. Tarkkanen pelasi suurimman osan kaudestaan joukkueen A-nuorissa, joiden tehokkain puolustaja hän oli Casimir Jürgensin kanssa tehoilla 7+12=19. Tammikuussa 2014 Tarkkanen siirtyi lainalle Mestis-joukkue Lempäälän Kisaan, jonka kanssa hänen lainasopimustaan jatkettiin kauden loppuun helmikuussa. Tarkkanen pelasi aiemmin kauden aikana Mestistä kolme ottelua HC Keski-Uudenmaan paidassa.


title: Juha Tarkkanen

text: Alkukauden 2014–2015 Tarkkanen vietti lähinnä lainalla Mestis-joukkue Kiekko-Vantaassa. Hän pelasi HIFK:ssa kauden aikana neljä SM-liiga- ja kolme CHL-ottelua tehden yhden syöttöpisteen. Tammikuussa 2015 joukkue lainasi Tarkkasen alustavasti viikon mittaisella sopimuksella Kalevan Palloon paikkaamaan loukkaantumisia. Hän teki siellä kuudessa ottelussa kolme syöttöpistettä. Helmikuussa Tarkkanen ja Toni Leinonen siirtyivät loppukaudeksi SM-liigan nousijajoukkue Vaasan Sportiin vaihdossa Matt Generousiin.


title: Juha Tarkkanen

text: Kaudeksi 2015–2016 Tarkkanen siirtyi vuoden mittaisella sopimuksella Mestis-joukkue KeuPa HT:hen. Vuodenvaihteessa hän palasi kuitenkin loppukauden sopimuksella Kiekko-Vantaan riveihin. Tarkkanen siirtyi kaudeksi 2016–2017 Mestikseen perustettuun Espoo Unitediin. Hän voitti kauden päätteeksi Mestis-pronssia.


title: Juha Tarkkanen

text: Tarkkanen palasi kaudeksi 2017–2018 vuoden mittaisella sopimuksella Kiekko-Vantaan riveihin. Hän oli tehoilla 7+24=31 joukkueen toiseksi paras syöttäjä, kolmanneksi paras pistemies ja tehokkain puolustaja. Tarkkanen sijoittui koko Mestiksen puolustajien pistepörssissä toiseksi edellään vain TuTon Kalle Valtola.


title: Juha Tarkkanen

text: Tarkkanen siirtyi kaudeksi 2018–2019 vuoden mittaisella sopimuksella Ranskan Ligue Magnusin Aigles de Niceen.


title: Janne Öfverström

text: Janne Öfverström (s. 18. maaliskuuta 1991 Helsinki) on suomalainen jääkiekkoilija, joka pelaa Mestis-joukkue Kiekko-Vantaassa. Hän on pelipaikaltaan vasen laitahyökkääjä. Öfverströmiä on luonnehdittu pelityyliltään voimahyökkääjäksi.


title: Janne Öfverström

text: Öfverström on Karhu-Kissojen kasvatti. Hän pelasi juniorina sittemmin Helsingin Jääkiekkoklubissa, jonka C-nuorten kapteenina Öfverström toimi kaudella 2006–2007. Hän oli tuolloin joukkueen paras pistemies sekä C-nuorten I-divisioonan runkosarjassa että SM-karsinnoissa. Kaudeksi 2007–2008 Öfverström palasi Karhu-Kissoihin, jonka B-nuorten II-divisioonajoukkueen paras maalintekijä hän oli 11 osumallaan.


title: Janne Öfverström

text: Kaudeksi 2008–2009 Öfverström siirtyi Helsingin IFK:n B-nuoriin, joissa hän voitti kauden päätteeksi Suomenmestaruuden. Kaudella 2009–2010 Öfverström voitti HIFK:n A-nuorten sisäisen jäähypörssin ja sijoittui koko A-nuorten SM-liigan jäähypörssissä viidenneksi. Hän voitti kauden päätteeksi SM-hopeaa. Kausi 2011–2012 päättyi A-nuorten Suomenmestaruuteen.


title: Janne Öfverström

text: Öfverström teki kaudeksi 2012–2013 vuoden mittaisen sopimuksen Mestis-joukkue TuTon kanssa. Hän vietti suurimman osan runkosarjastaan kuitenkin lainalla sarjatasoa alempana Suomi-sarjajoukkue Salon Kiekkohaissa, jossa Öfverström pelasi 15 ottelua piste per peli -tahdilla. Hän pelasi loppukaudella TuTossa 12 runkosarjaottelua ilman tehopisteitä. Öfverström oli Mestiksessä aluksi otsikoissa lähinnä pelikieltojensa vuoksi. Hän sai runkosarjan päätöskierroksella 9. helmikuuta 2013 vieraissa Vaasan Sportia vastaan pelatussa ottelussa 5+20-minuutin rangaistuksen päähän kohdistuneesta taklauksesta ja Öfverströmille asetettiin kolmen ottelun pelikielto. Palattuaan kaukaloihin neljännessä puolivälieräottelussa 19. helmikuuta 2013 vieraissa Heinolan Peliittoja vastaan hän sai taas jo ensimmäisessä vaihdossaan 5+20-minuutin rangaistuksen ryntäämisestä telottuaan Peliittojen Roope Westermanin. Öfverström sai kahden ottelun pelikiellon, mutta pelikieltojen jälkeen Öfverström kuului kuitenkin TuTon onnistujiin. Hän voitti kauden päätteeksi Mestis-pronssia.


title: Janne Öfverström

text: Kaudeksi 2013–2014 Öfverström palasi vuoden mittaisella SM-liigasopimuksella Helsingin IFK:hon. Hän teki liigadebyyttinsä kauden toisessa ottelussa 15. syyskuuta 2013 vieraissa paikallisvastustaja Jokereita vastaan. Öfverström pelasi kauden aikana HIFK:ssa kaikkiaan 13 runkosarja- ja kaksi European Trophy -ottelua jääden niissä ilman tehopisteitä. Hän vietti suurimman osan kaudestaan kuitenkin lainalla HC Keski-Uusimaassa, jonne Öfverström jäi lopulta loppukaudeksi lainalle. Kaudella 2014–2015 Öfverström ei pelannut otteluakaan loukkaantumisen vuoksi. Kaudella 2015–2016 hän palasi kaukaloihin ja siirtyi vuoden mittaisella sopimuksella Mestis-joukkue Kiekko-Vantaaseen.


title: Miihkali Teppo

text: Miihkali Teppo (s. 28. joulukuuta 1992 Helsinki) on suomalainen jääkiekkopuolustaja, joka edustaa SM-liigajoukkue Pelicansia.


title: Miihkali Teppo

text: Teppo on Helsingin IFK:n oma kasvatti. Hän aloitti jääkiekkoilun 6-vuotiaana. Teppo voitti B-nuorten Suomenmestaruuden vuosina 2009 ja 2010 sekä A-nuorten SM-hopeaa vuonna 2010. Kaudella 2010–2011 hän debytoi miesten peleissä pelaamalla neljä Mestis-ottelua alle 20-vuotiaiden maajoukkueessa tehopistein 1+1=2.


title: Miihkali Teppo

text: Kaudeksi 2011–2012 Teppo teki yksivuotisen SM-liigasopimuksen HIFK:n kanssa. Hän siirtyi syyskuussa 2011 lainalle Mestis-joukkue Kiekko-Vantaaseen, jossa Teppo pelasi lopulta suurimman osan runkosarjastaan tehtyään 23 ottelussa tehot 3+7=10. Kevätkautensa hän pelasi lähinnä HIFK:n A-nuorissa. Teppo jakoi kuudella syötöllään kevään 2012 pudotuspelien puolustajien syöttöpörssin voiton joukkuetovereidensa Julius Nyqvistin ja Christian Silfverin kanssa. Hän voitti kauden päätteeksi A-nuorten Suomenmestaruuden.


title: Miihkali Teppo

text: Kaudeksi 2012–2013 HIFK lainasi Tepon Mestis-joukkue KooKoohon. Hänen aloitti Mestis-kautensa kehnosti, mutta kuului kevätkaudella kuitenkin joukkueensa parhaimmistoon ja voitti kauden päätteeksi Mestis-hopeaa. Teppo palasi kaudeksi 2013–2014 vuoden mittaisella jatkosopimuksella HIFK:n vahvuuteen. Hän teki liigadebyyttinsä kauden toisessa ottelussa 15. syyskuuta 2013 paikallisvastustaja Jokereita vastaan. Yhteensä Tepon tulokaskausi toi 22 runkosarja- ja kolmessa playoff-ottelussa kolme syöttöpistettä. Hän pelasi kauden aikana myös neljä ottelua lainalla Mestis-joukkue HC Keski-Uudessamaassa. Helmikuussa 2014 Teppo teki vuoden mittaisen jatkosopimuksen HIFK:n kanssa.


title: Miihkali Teppo

text: Ensimmäisellä täydellä SM-liigakaudellaan 2014–2015 Teppo teki 51 runkosarja- ja neljässä playoff-ottelussa tehot 1+11=12. Hän teki liigauransa avausmaalin 28. lokakuuta 2014 vieraissa Porin Ässiä vastaan. Kauden 2015–2016 päätteeksi Teppo voitti SM-hopeaa. Toukokuussa 2016 hän teki kaksivuotisen jatkosopimuksen HIFK:n kanssa. Kaudella 2016–2017 Teppo jäi HIFK:ssa pieneen rooliin ja pelasi vain 38 runkosarja- ja yhden playoff-ottelun. Kaudella 2017–2018 hän pelasi HIFK:n ohella myös yhden SM-liigaottelun lainalla aiemmassa seurassaan KooKoossa joulukuussa 2017, kun Teppo paikkasi Jake Newtonin poissaoloa. Hän voitti HIFK:ssa kauden päätteeksi SM-pronssia.


title: Miihkali Teppo

text: Kaudeksi 2018–2019 Teppo siirtyi vuoden mittaisella sopimuksella Pelicansiin.


title: Miihkali Teppo

text: Teppo voitti alle 18-vuotiaiden MM-pronssia vuonna 2010. Yhteensä hän on pelannut 12 nuorten ja 21 poikien maaottelua.


title: Koiranhampaat

text: Koiranhampaat ("Erythronium") on liljakasvien heimoon kuuluva kasvisuku.


title: Koiranhampaat

text: Kukkien värejä ovat valkoinen, vaaleanpunainen ja keltainen.


title: Koiranhampaat

text: Koiranhampaita tavataan luonnonvaraisina Pohjois-Amerikassa. Keski-Euroopassa on viljeltynä kaikki tunnetut lajit, joita on 20.


title: Koiranhampaat

text: Koiranhampaat menestyvät puolivarjossa tai varjossa. Ne viihtyvät kosteahkossa ja ravinteikkaassa maassa.


title: Koiranhampaat

text: Rusokoiranhammas ja keltakoiranhammas soveltuvat kivikkoon sekä metsä- ja rodopuutarhaan. Lisäksi keltakoiranhammasta käytetään kukkatarhassa. Kasveja voidaan lisätä paitsi siemenistä, myös jakamalla, mikä tehdään joko keväällä tai kukinnan jälkeen.


title: Tihvinän kanavajärjestelmä

text: Tihvinän kanavajärjestelmä () oli Volgan ja Itämeren yhdistänyt vesitie Luoteis-Venäjällä 1800- ja 1900-luvuilla. Se alkoi Rybinskistä ja kulki Mologa, Tšagodoštša, Gorjun, Sominka ja Valtšina -jokien kautta Tihvinän yhdyskanavalle, Tihvinänjokea ja Säsjokea pitkin Laatokalle ja sieltä edelleen Laatokan kanavan ja Nevan kautta Pietariin. Reitin pituus oli 924 kilometriä.


title: Tihvinän kanavajärjestelmä

text: Tihvinän kautta kulki Kiovan Venäjän ajoista lähtien idän ja lännen yhdistänyt kauppareitti. 1600-luvulla tavarat kuljetettiin Volgalta Mologaa ja Sominkaa pitkin Sominon satamaan, jossa ne siirrettiin veneisiin tai vietiin maata pitkin Tihvinään. 1700-luvun alussa ryhdyttiin Pietari I:n aloitteesta suunnittelemaan jokien yläjuoksuja yhdistävää kanavaa, mutta rahanpuutteen takia hanke lykkäytyi 1800-luvun alkuun.


title: Tihvinän kanavajärjestelmä

text: Kanavajärjestelmän rakentaminen alkoi vuonna 1802 kenraali François Sainte de Wollantin suunnitelman mukaisesti. Se otettiin käyttöön vuonna 1811, mutta eri puolilta Venäjää komennettujen talonpoikien suorittamat rakennustyöt jatkuivat vielä myöhemminkin. Kaikkiaan rakennettiin seitsemän sulkua sekä 66 yksittäistä sulkuporttia, jotka muutettiin kammiosuluiksi vuoteen 1842 mennessä. Sulutettujen osuuksien yhteispituus oli 188 ja Tihvinän yhdyskanavan pituus 5,33 kilometriä.


title: Tihvinän kanavajärjestelmä

text: Tihvinän kanavajärjestelmää pitkin kuljetettiin Volgalta Pietariin etupäässä viljaa ja puutavaraa ja Pietarista Volgalle sokeria, viinejä ja rautatavaraa. Kalusto käsitti pieniä 1200–1500 puudan yksipurjeisia aluksia, joita kutsuttiin rakennuspaikkojensa mukaan nimillä "tihvinka" ja "sominka". Kanavalla oli myös matkustajaliikennettä. Matka Rybinskista Pietariin kesti 29 päivää. Kanava tarjosi työtä Tihvinän ja Ustjužnan kihlakuntien talonpojille ja kaupunkilaisille sekä edisti paikallisen teollisuuden kehitystä.


title: Tihvinän kanavajärjestelmä

text: Kanavajärjestelmä menetti taloudellisen merkityksensä Pietarin ja Vologdan välisen rautatien valmistuttua vuonna 1905. Sen jälkeen sitä käytettiin lähinnä puutavaran uittoon sekä maataloustuotteiden kuljetuksiin. Kanava suljettiin virallisesti vuonna 1956, mutta paikoittain se oli käytössä vuoteen 1965 saakka.


title: Tihvinän kanavajärjestelmä

text: Nykyään kaikki sulut ovat rikki ja Tihvinänjoen pinta on laskenut yli viidellä metrillä. Kanavan jäänteiden tutkimus ja toimenpiteet niiden suojelemiseksi alkoivat 2000-luvun vaihteessa. Jefimovskin taajaman pohjoispuolella sijaitsevalla vedenjakajalla on paikalla käyneelle Pietari I:lle vuonna 1862 pystytetty muistomerkki.


title: Tihvinän selänne

text: Tihvinän selänne () on kumpuileva ylänkö Laatokan kaakkoispuolella Novgorodin ja Leningradin alueilla Venäjällä. Sen korkeimmat kohdat ovat selänteen lounaisosassa (280 metriä merenpinnasta).


title: Tihvinän selänne

text: Selänteellä on bauksiitti-, tulenkestävän saven ja lasihiekkaesiintymiä. Se on etupäässä metsän peittämä.


title: Prism (Katy Perryn albumi)

text: Prism on amerikkalaisen laulaja-lauluntekijä Katy Perryn neljäs studioalbumi. Se julkaistiin 18. lokakuuta 2013. Albumi debytoi Suomen virallisen listan sijalla 15, ja se pysyi listalla yhteensä 22 viikkoa.


title: Prism (Katy Perryn albumi)

text: Albumin tekeminen alkoi in valmistumisen jälkeen. Albumin johdantosingle "Roar" julkaistiin Yhdysvaltain radioasemilla 10. elokuuta 2013 ja se pääsi Billboard Hot 100-listan kärkisijalle.


title: Tihvinänjoki

text: Tihvinänjoki () on Säsjoen sivujoki Leningradin alueen Boksitogorskin ja Tihvinän piireissä. Sen pituus on 144 kilometriä, valuma-alueen laajuus 2140 neliökilometriä ja keskimääräinen virtaus 16 kilometrin päässä joen suusta 19,7 kuutiometriä sekunnissa.


title: Tihvinänjoki

text: Joki saa alkunsa Jefimovskin taajaman pohjoispuolelta Krupinojärvestä, virtaa kohti länttä ja laskee Säsjokeen Ovinon kylän alapuolella. Suurimmat sivujoet ovat Rjadan, Rybežka ja Šomukša. Yläjuoksulla ovat Jeglinon ja Ozjorskojen järvet, joiden välissä on useita koskia.


title: Tihvinänjoki

text: Tihvinänjoen varrella sijaitsee Tihvinän kaupunki. Keskiajalla sen kautta kulki reitti Volgan sivujokien yläjuoksuille. Vuonna 1811 otettiin käyttöön joen kautta kulkenut Tihvinän kanavajärjestelmä, joka suljettiin vuonna 1965.


title: Lorraine-Dietrich

text: Lorraine-Dietrich oli vuosina 1908-1934 valmistettu ranskalainen automerkki. Automerkin edeltäjä oli vuosina 1897-1908 valmistettu De Dietrich -merkkinen auto. Aiemmin rautatievaunuja valmistanut De Dietrich alkoi 1897 valmistaa autoja Ranskan Lunévillessä.


title: Lorraine-Dietrich

text: 1902 de Dietrich -tehdas palkkasi myöhemmin kuuluisan Ettore Bugatin suunnittelemaan nelisylinterisen kansiventtiilimoottorin, joka tuotti 18 kW.


title: Lorraine-Dietrich

text: 1920-luvun taitteessa Lorraine-Dietrich alkoi varustaa valmistamiaan autoja kansiventtiilimoottorilla, jossa oli kuusi sylinteriä. Tärkein Lorraine-Dietrich-auto oli 1923 esitelty B3-6 -malli.


title: Lorraine-Dietrich

text: Lorraine-Dietrich osallistui moniin autokilpailuihin. Vuosina 1924-1926 Le Mansin 24 tunnin ajossa Lorraine-Dietrich B3-6 Sport menestyi erinomaisesti. Lujan alustansa ja etujarrujensa ansiosta B3-6-malli oli Bentley 3.0 -loistoauton kilpailija.


title: Lorraine-Dietrich

text: Autotehtaan omistanut de Dietrich -perhe myi osuutensa yhtiöstä, joka muutti nimensä vuonna 1928 Lorraineksi.


title: Lorraine-Dietrich

text: Mobilisti 5/2012


title: Kupukirjovahakas

text: Kupukirjovahakas ("Hygrophorus korhonenii") on Suomessa yleinen syötävä metsävahakaslaji. Se muistuttaa suuresti harmaakirjovahakasta, mutta on tanakampi ja tummempi. Sillä on myös selkeämpi kuvioitus jalassa. Kyseessä on kuusen juurisieni. Mikroskooppisesti lajin itiöt ovat hieman pienemmät kuin harmaakirjovahakkaalla.


title: Kupukirjovahakas

text: Laji on kuvattu tieteelle eli kansainvälinen tiedeyhteisö on hyväksynyt sen omaksi lajikseen vasta 1980-luvulla, vaikka se on suhteellisen yleinen ainakin paikoittain. Lajin tieteellinen nimi on annettu sienitieteilijän ja tietokirjailijan Mauri Korhosen kunniaksi. Laji on syötävä.


title: Martti Kirsitie

text: Martti Tapio Kirsitie (s. 1943) on suomalainen entinen radiotoimittaja, mainonnan suunnittelija ja mainostoimistojohtaja.


title: Martti Kirsitie

text: Diplomaatin urasta haaveillut Kirsitie toimi 1960- ja 1970-lukujen vaihteessa Yleisradion radiotoimittajana ja juonsi muun muassa suosittua viikoittaista Lista-ohjelmaa.


title: Martti Kirsitie

text: Vuodesta 1972 Kirsitie omisti Fredrikinkadulla sijaitsevan ravintola Angleterren, ennen kuin uusi omistaja Elanto teki siitä englantilaistyylisen pubin 1976.. Sittemmin Kirsitie toimi copywriterina ja johtajana mainostoimistoissa, kuten ruotsalaislähtöisessä Anderson & Lembkessä aluksi Helsingissä ja sitten Lontoossa, kunnes 1984 muutti perheineen takaisin Suomeen U.S.P. Helsinki Oy:n toimitusjohtajaksi. Kirsitien ”brittiläisen sivistynyt” kirjoitustyyli teki hänestä yhden 1980-luvun arvostetuimmista ja palkituimmista mainonnan suunnittelijoista, ja hänet palkittiin ansioistaan Platinahuippu-palkinnolla Grafian Vuoden huiput 1989 -gaalassa.


title: Martti Kirsitie

text: Vuodesta 1991 vuoteen 2008 Kirsitie toimi Farnish & Company Ltd. -mainostoimiston johtajana Lontoossa.


title: Martti Kirsitie

text: Vuonna 2000 Kirsitie ohjasi Yleisradiolle opetusohjelmasarjan "Etälukio: Kansainväliset suhteet."


title: Martti Kirsitie

text: Martti Kirsitie avioitui vuonna 1970 Miss Maailma -tittelin vuonna 1957 voittaneen Marita Lindahlin kanssa. Kirsitie jäi leskeksi Lindahlin kuoltua 21. maaliskuuta 2017.


title: Miklós Horthy nuorempi

text: Miklós Horthy de Nagybánya II (14. helmikuuta 1907 Pula, Itävalta-Unkari – 28. maaliskuuta 1993 Estoril, Portugali) Unkarin valtionhoitaja amiraali Miklós Horthyn nuorempi poika.


title: Miklós Horthy nuorempi

text: Nuoruudessaan Miklós Horthy nuorempi ja hänen vanhempi veljensä István, olivat aktiivisia jäseniä Unkarin partiopoikien roomalaiskatolisessa partiolippukunnassa, vaikka hän kuten Horthyn perhe oli protestanttisia kristittyjä. Miklós opiskeli eri yliopistoissa, kuten Wienissä, Badenissa ja Budapestissä valmistuen taloustieteelliseltä opintosuunnalta.


title: Miklós Horthy nuorempi

text: Urheilu oli Miklókselle hyvin tärkeä. Henkilökohtaisesti hän oli aktiivi auto- ja moottoripyöräurheilija 1920-luvun lopulla. Seuraavalla vuosikymmenellä hänestä tuli näkyvä Unkarin urheiluelämän hahmo. Hän johti vuodesta 1930 Unkarin nyrkkeilyliittoa, 1933 Unkarin Uimaliittoa, 1934 Unkarin Tennisliittoa. Vuodesta 1939 hänet valittiin Unkarin kansallisen olympiakomitean puheenjohtajaksi ja Kansainvälisen olympiakomitean jäseneksi vuodesta 1939. Näissä tehtävissä hän oli aina vuoteen 1948 asti.


title: Miklós Horthy nuorempi

text: Heinäkuusta 1939 Miklós toimi Unkarin Brasilian lähettiläänä Rio de Janeirossa. Tässä tehtävässä hän oli aina maiden diplomaattisuhteiden katkeamiseen asti eli toukokuuhun 1942. Istvánin kuoleman jälkeen vuonna 1942, Miklós osallistui aktiivisemmin isänsä hallintoon tukien isänsä pyrkimyksiä Unkarin kuningaskunnan irrottamisessa akselivalloista. Tilanne Unkarissa muuttui merkittävästi 15. lokakuuta 1944. Silloin natsi-Saksa aloitti operaation, jossa Otto Skorzenyn iskuryhmä vangitsi m.m. Miklóksen uhaten tappaa hänet, ellei hänen valtionhoitaja-isänsä antaudu ja nimitä uutta saksalaismyönteistä hallitusta.


title: Miklós Horthy nuorempi

text: Valta Unkarissa vaihtui, ja äärioikeistolainen Nuoliristi-puolue sai vallan ja muodosti hallituksen. Valtionhoitaja-isä vietiin kotiarestiin Baijeriin. Nuorempi Miklós sitä vastoin vietiin ensin Itävaltaan Mauthausen-Gusenin keskitysleiriin ja sitten Dachaun keskitysleirille. Huhtikuun lopussa 1945 Miklós ja muita merkittäviä Dachaun vankeja vietiin Tiroliin, jossa SS luopui vangeista liittoutuneiden edetessä. Yhdysvaltain 5. armeija vapautti Miklós Horthy nuoremman 5. toukokuuta 1945. Kesän 1945 hän oli vangittuna Caprin saarella Italiassa.


title: Miklós Horthy nuorempi

text: Miklós siirtyi maanpakoon Brasiliaan, jossa osallistui emigranttijärjestöjen toimintaan. Vuodesta 1976 lähtien hän muutti Portugaliin, jossa hän asui jo hänen isänsä. Hän kuoli Lissabonin lähellä Estorilissa vuonna 1993. Häneltä oli kaksi 1920-luvulla syntynyttä lasta, tyttäret Zsófia ja Nicolette.


title: Suojoki (Somero)

text: Suojoki on kylä Somerniemellä Somerolla.


title: Suojoki (Somero)

text: Kylä sijaitsee Somerniemen Oinasjärveltä Someron Terttilään johtavan yhdystien 2801 varrella ja sen lähimpiä naapurikyliä ovat saman tien varressa sijaitsevat Somerniemen Kaskisto ja Mäyrämäki. Kylän väkiluku vuonna 2011 oli 25, mikä tekee siitä Someron 47 varsinaisesta kylästä väkiluvultaan seitsemänneksi pienimmän.


title: Suojoki (Somero)

text: Naapurikylissä Kaskistossa, Suojoella ja Mäyrämäessä toimii kyläyhdistys, joka järjestää juhlia ja tapahtumia ja omistaa entisen Kaskiston koulurakennuksen, jota käytetään juhla- ja harrastustilana.


title: Suojoki (Somero)

text: Kylä rajoittuu etelässä Uskelanjoen latvahaaran Terttilänjoen lähdejärveen Halkjärveen, joka on koko Uskelanjoen vesistön suurin järvi.


title: Suojoki (Somero)

text: Historialtaan Suojoki, jonka keskiaikainen nimi oli "Suonkanto", oli vuoteen 1766 saakka yksinäistalo mutta jaettiin tuolloin kahteen osaan: Ylitaloon eli Veikkolaan ja Alitaloon. Vuonna 1990 sekä Veikkolan että Ylitalon talot sijaitsivat alkuperäisillä paikoillaan yhdystien 2801 varrella, kulttuurihistoriallisesti ja maisemallisesti merkittävä Veikkola Suojoen yksinäistalon vanhalla paikalla ja rakennus- ja kulttuurihistoriallisesti merkittävä Alitalo pienellä kumpareella siitä jonkin matkan päässä. Sittemmin kylään muodostui myös torppia ja myöhemmin lohkotiloja. Vuonna 1930 kylässä oli jo 16 itsenäistä tilaa.


title: Suojoki (Somero)

text: Hallinnollisesti Suojoki on yhdessä naapurikyliensä Kaskiston ja Mäyrämäen kanssa yksi niistä eteläisen Someron kylistä, jotka alkujaan olivat osa varsinaissuomalaista Uskelan seurakuntaa, mutta tulivat liitetyiksi osaksi hämäläistä Someron seurakuntaa vuonna 1492. Kun Somerniemestä tuli Someron kappeliseurakunta 1600-luvun lopulla, Suojoki, Kaskisto ja Mäyrämäki luettiin Someron emäseurakuntaan, vaikka kylien asukkaat käyttivätkin tai alkoivat viimeistään tuolloin käyttää Somerniemen kappelikirkkoa


title: Suojoki (Somero)

text: Kun Etelä-Someron kylät vuonna 1492 oli siirretty osaksi Someron seurakuntaa, jäivät ne edelleen maallisessa hallinnossa kuulumaan samoihin hallinnollisiin kokonaisuuksiin Uskelan puoleisten naapurikyliensä kanssa ja olivat näin osa Turun ja Porin lääniä kun Somero ja koko Somerniemen kappeli kuuluivat Hämeen lääniin. Vasta kun lääninrajat vuonna 1870 koko Suomessa yhtenäistettiin seurakuntarajojen kanssa, näistä kylistä tuli myös hallinnollisesti osa Hämeen lääniä muun Someron tavoin.


title: Suojoki (Somero)

text: Somerniemen seurakunnan itsenäistyessä Suojoki, Kaskisto ja Mäyrämäki tulivat osaksi Somerniemeä, mutta liitos toteutui Suojoen ja Kaskiston osalta vasta Someron kirkkoherran vaihtuessa vuonna 1927, vaikka muu Somerniemi oli muodostettu itsenäiseksi seurakunnaksi jo vuonna 1917. Mäyrämäen yksinäistalo, jonka Somerniemen kunta oli hankkinut omistukseensa vuonna 1922, liitettiin Somerniemeen Somerniemeen jo vähän tätä ennen vuonna 1924.


title: Veikko Hietanen

text: Veikko Lauri Hietanen (12. maaliskuuta 1928 – 23. marraskuuta 2012) oli suomalainen diplomaatti, koulutukseltaan valtiotieteen maisteri. Hän oli suurlähettiläs Addis Abebassa ja Nairobissa vuosina 1971–1977, ulkoasiainministeriön neuvotteleva virkamies 1977–1981 ja suurlähettiläs Beirutissa ja Damaskoksessa 1981–1984.


title: Veikko Hietanen

text: Hietanen aloitti ulkomisteriön palveluksessa 1956 harjoittelijana ja sen jälkeen työtehtävissä ulkomailla eri maissa vuodesta 1958, kunnes siirtyi suurlähettilääksi Etiopiaan.


title: Veikko Hietanen

text: Hietasen isä oli vuorineuvos Lauri Hietanen.


title: Marskinliljat

text: Marskinliljat ("Eremurus") on heinäpuukasvien heimoon kuuluva suku. Ne luokiteltiin ennen kuuluviksi soihtuliljakasveihin. Lajeja tunnetaan 35.


title: Marskinliljat

text: Kukkien värejä ovat valkoinen, vaaleanpunainen ja keltainen.


title: Marskinliljat

text: Marskinliljoja tavataan luonnonvaraisina lähinnä Keski-Aasian vuoristossa.


title: Marskinliljat

text: Kasvit viihtyvät auringossa. Kasvupaikan tulee olla ravinteikas. Kasvi menestyy kuivassa tai kosteahkossa maassa.


title: Marskinliljat

text: Himalajanmarskililja, jättimarskinlilja, tarhamarskililja ja keltamarskinlilja soveltuvat käytettäviksi kukkatarhassa sekä leikkokukkana.


title: Amerikadeutscher Bund

text: Amerikadeutscher Bund eli German American Bund oli Yhdysvalloissa ennen toista maailmansotaa toiminut amerikansaksalainen natsijärjestö, jota johti Baijerissa syntynyt ensimmäisen maailmansodan veteraani Fritz Julius Kuhn. Järjestö järjesti jäsenilleen harjoitusleirejä ja marssiharjoituksia sekä boikotoi juutalaiskauppoja.


title: Amerikadeutscher Bund

text: 20. helmikuuta 1939 järjestö sai noin 20 000 katsojaa tapahtumaansa New Yorkin Madison Square Gardenille. Pitämässään puheessa Kuhn kritisoi juutalaisia, Yhdysvaltain presidenttiä Franklin D. Rooseveltia sekä maan hallitusta. Sen sijaan hän ylisti George Washingtonia, jota hän piti "ensimmäisenä fasistina".


title: Amerikadeutscher Bund

text:
Aluksi Natsi-Saksa tuki järjestöä, mutta myöhemmin se otti siihen etäisyyttä peläten sen toiminnan vaikuttavan negatiivisesti Saksan ja Yhdysvaltojen suhteisiin. Yhdysvallat kielsi järjestön toiminnan vuonna 1941.
"Historia"-lehti 8/2013, sivu 81


title: Studio Killers (albumi)

text: Studio Killers on suomalais-tanskalais-englantilaisen samannimisen yhtyeen esikoisalbumi, joka julkaistiin 14. kesäkuuta 2013. Kappaleet "Ode to the Bouncer", "Eros And Apollo", "Jenny" sekä "Who Is In Your Heart Now?" on julkaistu myös singlenä.


title: Studio Killers (albumi)

text: Albumi nousi julkaisupäivänään ensimmäisenä suomalaisvaikutteisena yhtyeenä Yhdysvaltojen iTunesin dance-listan ensimmäiseksi. Albumi saavutti ensimmäisen sijan myös Kanadan iTunesin dance-listalla. Suomen virallisella listalla albumi pysytteli yhtäjaksoisesti 12 viikkoa saavuttaen korkeimmillaan sijan 10.


title: Studio Killers (albumi)

text: Chubby Cherry, Dyna Mink sekä Goldie Foxx ovat kirjoittaneet albumin kaikki kappaleet, ellei listauksessa toisin mainita. Studio Killers on myös tuottanut albumin.


title: Osmo Hiltunen

text: Osmo Hiltunen (11. toukokuuta 1918 Helsinki – 21. heinäkuuta 2006) oli suomalainen juristi ja Korkeimman oikeuden jäsen vuosina 1978–1988.


title: Osmo Hiltunen

text: Hiltunen suoritti ylemmän oikeustutkinnon 1948 ja sai varatuomarin arvon 1950. Hän työskenteli Helsingin raastuvanoikeudessa vuodesta 1952.


title: Dustin Colquitt

text: Dustin Farr Colquitt (s. 6. toukokuuta 1982 Knoxville, Tennessee) on yhdysvaltalainen amerikkalaisen jalkapallon pelaaja, pelipaikaltaan lentopotkun potkaisija. Hän pelaa tällä hetkellä NFL-liigan Kansas City Chiefsissä.


title: Dustin Colquitt

text: Ennen ammattilaisuraansa Tennesseen yliopistossa yliopistojalkapalloa pelannut Colquitt on valittu urallaan kerran NFL:n tähdistöotteluun, Pro Bowliin.


title: Dustin Colquitt

text: Colquittin suvussa on myös useita muita NFL-tason lentopotkun potkaisijoita. Hänen isänsä Craig, setänsä Jimmy ja pikkuveli Britton ovat kaikki pelanneet urallaan NFL:ssä. Britton edustaa tällä hetkellä Denver Broncosia, joka pelaa Kansas Cityn kanssa samassa divisioonassa. Näin ollen veljekset pelaavat aina vähintään kerran kaudessa toisiaan vastaan.


title: Sävel on vapaa

text: Sävel on vapaa on Yle Radio 1:n konserttimusiikin puhelintoivekonsertti, jota on lähetetty suorina lähetyksinä noin kerran kuukaudessa lauantai-iltaisin. Ensimmäinen "Sävel on vapaa" -lähetys kuultiin huhtikuussa 1970.


title: Sävel on vapaa

text: 1970-luvun alussa Suomen kaukopuheluverkon kehittyminen antoi Yleisradiolle mahdollisuuden ryhtyä tekemään uudenlaisia ”phone in” -tyyppisiä suoria radio-ohjelmia, joissa kuuntelijoilla oli mahdollisuus keskustella studiojuontajien kanssa puhelimitse. Ylen musiikkitoimittaja Aino Pätiälä ideoi vuorovaikutteisen ohjelman klassisen musiikin ystäville Yleisradion kattavaan äänilevystöön tukeutuen. Huhtikuun 1970 koelähetyksen jälkeen "Sävel on vapaa" sai vakituisen paikan Yleisradion Yleisohjelman ja sitten Yle Radio 1:n ohjelmistossa.


title: Sävel on vapaa

text: 1970-luvulla "Sävel on vapaa" -ohjelmaan kuului myös musiikkiaiheinen tietokilpailu, jossa oikeasta vastauksesta sai palkinnoksi klassisen musiikin LP-levyn. Levypalkintoja jaettiin kaikkiaan pari tuhatta kappaletta. Joulukuussa 1980 Suomen itsenäisyyspäivänä aloitettiin yhteistyö Ruotsin radion suomenkielisen toimituksen kanssa, jossa kerran vuodessa myös ruotsinsuomalaisilla oli mahdollisuus toivoa musiikkia ja keskustella juontajien kanssa. Ohjelmaideasta tuli suosittu, ja se siirrettiin itsenäisyyspäivästä uudenvuodenpäiväksi.


title: Sävel on vapaa

text: 1980-luvulla aloitetut teemaillat ovat kehittyneet nykyiseen muotoonsa, jossa muun muassa kansanmusiikille, hengellisille musiikille, jazzille ja lapsiyleisölle on omia puhelintoivekonserttejaan. Yle Radio Suomessa lähetetään kevyen musiikin "Puhelinlangat laulaa" -ohjelmaa viikoittain perjantai-iltaisin.


title: Sävel on vapaa

text: "Sävel on vapaa" -ohjelman alkuvuosien pitkäaikainen ja pidetty juontaja oli pianotaiteilija Meri Louhos. Myös Sauvo Puhtila ja Ilkka Kuusisto olivat suosittuja juontajaääniä.


title: Sävel on vapaa

text: Syyskuussa 2010 ohjelma täytti 40 vuotta, ja nelituntisen juhlalähetyksen juonsivat kapellimestari Atso Almila ja toimittaja Helena Hannikainen.


title: Sävel on vapaa

text: Ajankäyttösyistä ohjelmassa ei voida soittaa laajoja teoksia kokonaan, vaan vain niiden yksittäisiä osia ja muita lyhyempikestoisia klassisen musiikin teoksia.


title: Mäyrämäki

text: Mäyrämäki on kylä Somerniemellä Somerolla.


title: Mäyrämäki

text: Kylä sijaitsee Somerniemen Oinasjärveltä Someron Terttilään johtavan yhdystien 2801 varrella ja sen lähimpiä naapurikyliä ovat saman tien varressa sijaitsevat Somerniemen Suojoki ja Kaskisto. Idässä naapurina on Somerniemen Oinasjärvi.


title: Mäyrämäki

text: Kylän alueelle ulottuu Kolmanteen Salpausselkään liittyvä Hyyppärän harjualueen Natura 2000 -alue.


title: Mäyrämäki

text: Harjualueella sijaitsee kirkasvetinen Iso-Valkeen järvi, johon rajoittuu laaja luonnonsuojelualue. Pienempiä järviä ja lampia kylän alueella ovat Iso-Eläte, Pikku-Eläte, Koirlammi, Mustalammi, Taskulammi ja Varvaslammi. Kylän eteläisenä rajapaikkana on Hyyppärän Natura-alueeseen kuuluva Herakkaanlähde, jonka rannoilta löydettyihin kasveihin kuuluvat muiden muassa röyhysara, suovalkku, nevaimarre ja harsosammal.


title: Mäyrämäki

text: Mäyrämäen kylässä Hyyppärän harjualueella sijaitsee Someron korkein kohta, 159,1 metrin korkeuteen kohoava, Natura 2000 -ohjelmassa luonnonsuojelulailla suojeltavaksi merkitty Murjumäki, joka on luokiteltu arvokkaaksi moreenimuodostumaksi.


title: Mäyrämäki

text: Yhdessä naapurikyliensä Kaskiston ja Suojoen kanssa Mäyrämäki kuuluu alueeseen, joka alkujaan oli osa varsinaissuomalaista Uskelan seurakuntaa, mutta tuli liitetyiksi osaksi hämäläistä Someron seurakuntaa vuonna 1492. Kun Somerniemestä tuli Someron kappeliseurakunta 1600-luvun lopulla, Suojoki, Kaskisto ja Mäyrämäki luettiin Someron emäseurakuntaan, vaikka kylien asukkaat käyttivätkin tai alkoivat viimeistään tuolloin käyttää Somerniemen kappelikirkkoa


title: Mäyrämäki

text: Kun Etelä-Someron kylät vuonna 1492 oli siirretty osaksi Someron seurakuntaa, jäivät ne edelleen maallisessa hallinnossa kuulumaan samoihin hallinnollisiin kokonaisuuksiin Uskelan puoleisten naapurikyliensä kanssa ja olivat näin osa Turun ja Porin lääniä kun Somero ja koko Somerniemen kappeli kuuluivat Hämeen lääniin. Vasta kun lääninrajat vuonna 1870 koko Suomessa yhtenäistettiin seurakuntarajojen kanssa, näistä kylistä tuli myös hallinnollisesti osa Hämeen lääniä muun Someron tavoin.


title: Mäyrämäki

text: Somerniemen seurakunnan itsenäistyessä 1901 Mäyrämäki, Suojoki ja Kaskisto tulivat osaksi Somerniemeä, mutta liitos toteutui Suojoen ja Kaskiston osalta vasta Someron kirkkoherran vaihtuessa vuonna 1927, vaikka Somerniemi oli muodostettu itsenäiseksi seurakunnaksi jo vuonna 1917. Mäyrämäen yksinäistalo, jonka Somerniemen kunta oli hankkinut omistukseensa vuonna 1922, sen sijaan liitettiin Somerniemeen jo vähän tätä ennen vuonna 1924.


title: Mäyrämäki

text: Mäyrämäen kylä on alkujaan vuonna 1596 perustettu yksinäistalo. Talo muodostui kun Someron Harjun kartanoa omistanut Perniön Paarskylän kartanon herra Jaakko Niilonpoika Gyllenhjerta vaihtoi Someron Suojoen kylässä omistamansa metsäpalstan yhteen Someron Harjun kylän taloista, jonka isäntä Simo Eskonpoika perusti vaihdossa saamalleen metsäpalstalle Mäyrämäen eli Mettämiehen uudistalon.


title: Mäyrämäki

text: Kun Gyllenhjerta kannatettuaan kuningas Sigismundia joutui maanpakoon, otti Simo Eskonpoika uudelleen haltuunsa myös entisen kotitalonsa Harjussa ja myi sen Harjun kartanoa tuolloin omistaneelle Anders Munck af Sommernäsille. Tämä johti vuonna 1670 oikeuden päätökseen, jossa Mäyrämäki tuomittiin Somerniemen Kopilan kartanoa tuolloin omistaneelle Jaakko Niilonpoika Gyllenhjertan veljenpojan tyttärelle Hebla Klauntytär Gyllenhjertalle ja oli tätä kautta sittemmin Kopilaa omistaneen Jägerhorn af Spurila -suvun hallussa. Simo Eskonpojan jälkeläiset asuivat tämän jälkeen Mäyrämäkeä lampuoteina vuoteen 1796.


title: Mäyrämäki

text: Vuonna 1796 Mäyrämäen osti kersantti Erik Hellstedt mutta myi sen jo vuonna 1798 Björkenheim-suvun kantaisäntä tunnetuksi tulleelle Bengt Magnus Björkmanille, joka omisti myös Kärkelän kuparisulattoa Kiskossa. Luopuessaan Kärkelästä Björkmanin poika Bengt Ludvig Björkman myi vuonna 1823 Mäyrämäen apteekkari John Jacob von Julinille, joka omisti myös Fiskarsin tehtaat. von Julin perusti Mäyrämäen metsiä hyödyntämään viereisen Kaskiston kylän yhteiselle myllytontille vuonna 1836 Emiliedahlin sahan. Vuonna 1880 Mäyrämäki siirtyi Julinien suvulta Turussa toimineelle Sahayhtiö Attulle. Koko tämän ajan 1700-luvun lopulta 1800-luvun lopulle tilaa viljelivät lampuodit. Vuonna 1892 omistajaksi tuli Gustaf Sundell, ja vielä samana vuonna Adolf Ilander, joka myi Mäyrämäen vuonna 1906 kamariherra Hjalmar Linderille Ilanderien jäädessä asumaan Mäyrämäkeä. Linder myi Mäyrämäen 1918. Tämän jälkeen omistajina oli vuosina 1918-19 Suomen Finanssiosakeyhtiö, 1919 ryhmä sijoittajia, 1919-20 kreivi Lorentz Creutz ja 1920-22 Suomen agraaritoimisto. Vuonna 1922 tilan osti Somerniemen kunta.


title: Mäyrämäki

text: Kylän torpista Maaniitty, Vähämäki, Vilkki, Tuorby ja Mäkilä lohkottiin itsenäisiksi tiloiksi 1920-luvulla. Vuonna 1934 lohkottiin myös itse päätila viljelyksineen itsenäiseksi tilaksi sitä jo vuodesta 1924 vuokranneelle Juho Vaseniukselle (myöh. Vasama). Siirtoväen ja rintamamiesten maanhankinnassa Toisen maailmansodan jälkeen Mäyrämäestä lohkottiin vielä 12 tilaa. Tämän jälkeen Somerniemen kunnalle jäänyt Metsä-Mäyrämäen tila käsitti vielä 590 hehtaaria metsää ja järviä.


title: Mäyrämäki

text: Kylän väkiluku vuonna 2011 oli 16, mikä teki siitä Someron 47 varsinaisesta kylästä väkiluvultaan kolmanneksi pienimmän.


title: Mäyrämäki

text: Kaskiston, Suojoen ja Mäyrämäen kylissä toimii kyläyhdistys, joka järjestää juhlia ja tapahtumia.


title: Mäyrämäki

text: Mäyrämäen kylän alueella Pikku-Elätteen järven rannalla on MTK Somerniemen omistama Tuottajapirtti.


title: Mäyrämäki

text: Someron kaupungilla on Mäyrämäen kylän alueella Iso-Valkeen järven rannalla uimaranta, kaksi laavua, saunamökki ja luontopolku.


title: Bernie Leadon

text: Bernard Mathew ”Bernie” Leadon, III (s. 19. heinäkuuta 1947 Minneapolis, Minnesota, Yhdysvallat) on yhdysvaltalainen muusikko, laulaja ja lauluntekijä. Hän oli yksi Eagles-yhtyeen perustajajäsenistä.


title: Randy Meisner

text: Randy Herman Meisner (s. 8. maaliskuuta 1946 Scottbluff, Nebraska, Yhdysvallat) on yhdysvaltalainen muusikko ja lauluntekijä, joka tunnetaan parhaiten Eagles-yhtyeen perustajajäsenenä. Ennen Eaglesiä hän soitti Poco-yhtyeessä.


title: Paavo Hiltunen

text: Paavo Oskar Hiltunen (2. kesäkuuta 1923 Helsinki – 31. elokuuta 2013 Järvenpää) oli suomalainen juristi, hovioikeudenneuvos ja evankelista.


title: Paavo Hiltunen

text: Hiltunen valmistui lakitieteen kandidaatiksi 1946, lakitieteen lisensiaatiksi ja varatuomariksi 1948. Hän toimi asianajajana 1945–1950 ja Helsingin hovioikeudessa hovioikeudenneuvoksena 1957–1987.


title: Paavo Hiltunen

text: Hänen väitöskirjansa hylättiin 1952, jonka jälkeen hän koki voimakkaan uskonnollisen heräämisen. Hiltunen oli julkisuudessa voimakkaiden moraalisten kannanottojensa vuoksi, muun muassa Hannu Salaman "Juhannustanssit" -kirjaa koskevassa keskustelussa. Hän kirjoitti kymmeniä uskonnollisia kirjoja sekä omaelämäkerrallisia teoksia.


title: Boss (televisiosarja)

text: Boss on yhdysvaltalainen poliittinen draamasarja. Se kertoo fiktiivisestä Chicagon pormestarista Tom Kanesta, jolla on diagnosoitu dementoiva aivosairaus, Lewyn kappale -tauti. Sarjan pääosaa esittää Emmy- ja Golden Globe -palkittu näyttelijä Kelsey Grammer.


title: Boss (televisiosarja)

text: Yhdysvalloissa sarja näkyy Starz -maksukanavalla, kun taas Suomessa sarjaa esittää Yle TV2.


title: Pentti Hintikka

text: Pentti Kalervo Hintikka (27. tammikuuta 1913 Viipuri – 25. heinäkuuta 2002 Helsinki) oli suomalainen teollisuusjohtaja, koulutukseltaan diplomi-insinööri. Hän oli Pohjolan Voiman pääsuunnittelija 1952–1957 ja toimitusjohtaja 1958–1978. Vuorineuvoksen arvon hän sai 1972.


title: Bertel Hintze

text: Bertel Olof Hintze (14. toukokuuta 1901 Helsinki – 3. heinäkuuta 1969 Helsinki) oli suomalainen taidehistorioitsija, joka toimi Helsingin Taidehallin intendenttinä vuosina 1928–1968. Professorin arvonimi hänelle myönnettiin 1965. Hintze tutki varsinkin 1800-luvun suomalaista maalaustaidetta. Hän oli myös yksi Nykytaide ry:n perustajista vuonna 1939 ja toimi yhdistyksen ensimmäisenä puheenjohtajana vuoteen 1954 saakka.Kruskopf, Erik & Paloposki Hanna-Leena (toim.): "Taiteen maailmanmies – Bertel Hintze 1901–1969." Helsinki: Valtion taidemuseo, 1998. ISBN 951-583-041-9.


title: Kopila

text: Kopila on kylä Somerniemellä Somerolla. Kylä sijaitsee seututien 280 varrella ja sen lähimpiä naapurikyliä Somerniemellä ovat Oinasjärvi lännessä ja Viuvala idässä. Etelässä kylä rajoittuu Nummen Leppäkorven kylään ja kaakkoiskulmastaan myös Pusulan Marttilan kylään. Vuoden 2010 lopussa kylässä oli 78 asukasta, mikä teki siitä asukasluvultaan Someron 47 varsinaisesta kylästä 28:nneksi suurimman.


title: Kopila

text: Yhdessä Somerniemen Oinasjärven, Jakkulan ja Viuvalan kanssa Kopila on yksi Karjaanjoen vesistöön kuuluvan Oinasjärven rantakylistä. Kylän itärajana Somerniemen Viuvalan kylää vastaan on Oinasjärvestä alkava ja Nummen Pitkäjärveen Lohjalla laskeva Pitkiönjoki. Pitkiönjoen varressa sijaitseva 12 metriä korkea siirtolohkare Pitkäpaasi on rajakivenä Someroon nykyisin kuuluvien Somerniemen Viuvalan ja Kopilan sekä Lohjaan nykyisin kuuluvien Nummen Leppäkorven ja Pusulan Marttilan välillä.


title: Kopila

text: Historiallisesti Kopilan kylä on ollut samaa jakokuntaa viereisen Oinasjärven kylän kanssa ja kylän vanha tontti on sijainnut lähellä Oinasjärven rantaa. Vuoteen 1543 Kopila oli yksinäistalo, mutta jaettiin sitten kahtia. 1650-luvulla kylän taloista muodostettiin Kopilan kartano. Kopilan kylän vanhalla kylätontilla sijaitseva, 1840-1860-lukujen välillä rakennettu Kopilan kartanon päärakennus on rakennus- ja kulttuurihistoriallisesti merkittävä.


title: Ari Lohenoja

text: Ari Tapani Lohenoja (s. 13. toukokuuta 1958) on suomalainen entinen levy-yhtiöjohtaja ja televisiotuottaja ja nykyinen Puolustusvoimien markkinointiasiantuntija.


title: Ari Lohenoja

text: Helsinkiläinen Lohenoja pääsi jo teinipoikana tekemään Yleisradiolle ohjelmasarjaa "Huippuhittejä" ja juontamaan "Nuorten Radiota." Radio- ja tiskijukan työt jatkuivat opiskeluvuosina Turun kauppakorkeakoulussa.


title: Ari Lohenoja

text: Lohenoja teki 15-vuotisen uran levy-yhtiöissä, ensin CBS:llä, josta siirtyi Warner Musicin markkinointipäälliköksi edistämään muun muassa Kaija Koon ja Taikapeilin levymyyntiä. Warnerilta Lohenoja siirtyi Sony Musiclle suomalaisen musiikin, kuten Aki Sirkesalon, markkinoijaksi.


title: Ari Lohenoja

text: Vuonna 1998 Lohenoja kutsuttiin mainoselokuvista televisio-ohjelmien tuottajaksi laajentuneen Storyfilmin yhdistetyksi markkinointi- ja varatoimitusjohtajaksi, myöhemmin toimitusjohtajaksi. Storyfilmin menestysohjelmiksi tuolloin nousivat tv-sarja "Aaken ja Sakun kesäkeittiö" sekä 1960-luvulle sijoittuva musiikkisarja "Iskelmäprinssi".


title: Ari Lohenoja

text: 2000-luvun alussa Ari Lohenoja työskenteli Fremantle Mediassa ja Filmiteollisuus Finen omistaman Mediastationin varatoimitusjohtajana. Vuosikymmenen puolessavälissä hän siirtyi Puolustusvoimien viestintäosastolle vastaamaan markkinoinnin suunnittelusta.


title: For The Imperium

text: For The Imperium on vuonna 2008 perustettu suomalainen crossover metal -yhtye. Yhtye julkaisi Warner Music Finlandin kautta 2011 nimialbuminsa, joka nousi Suomen virallisella listalla sijalle 26 ja Rumban listalla sijalle 5. Yhtye on tullut tunnetuksi energisestä lavaesiintymisestään ja omaperäisistä kappaleistaan. Toinen albumi Hail The Monsters näki päivänvalon maaliskuussa 2013, josta singlenä julkaistun Sudden Deathin musiikkivideo joutui sensuurin kouriin Iso-Britanniassa. For the Imperium on esiintynyt ahkerasti ympäri Suomea sekä lämmitellyt Devin Townsend Projectia Iso-Britannian kiertueella.


title: For The Imperium

text: For The Imperium on perustettu Helsingissä 2008, kun muualta muuttaneet opiskelutoverit tutustuivat toisiinsa. Yhtye julkaisi itse kaksi EP:tä, jotka herättivät huomiota ja saivat ylistäviä arvioita musiikkimedioissa. Warner Music Finland kiinnitti yhtyeen riveihinsä 2010 ja A&R henkilöksi tuli Asko Kallonen.


title: For The Imperium

text: Ensimmäisen pitkäsoiton äänitykset alkoivat 2010 Kari Huikurin johdolla Scandal Studiolla Helsingissä. Albumi keräsi ylistäviä arvioita mediassa ja singlet Pike River ja Creator saivat radiosoittoa mm. Ylexillä ja Radio Rockilla.Ensialbumin julkaisi koko Euroopassa huhtikuussa 2012 saksalainen Lifeforce -yhtiö. Euroopan painos sisälsi yhden ennenjulkaisemattoman kappaleen "He's a Whore", joka on alun perin Cheap Trick -yhteen tuotantoa.


title: For The Imperium

text: Hail the Monsters julkaistiin 2013. Albumin on tuottanut ja äänittänyt Kari Huikuri Scandal Studiolla, miksannut Miitri Aaltonen ja masteroinut Mika Jussila Finnvox-studiolla. Levyltä julkaistu single Sudden Death joutui musiikkivideonsa takia brittiviranomaisten sensuurin kouriin. Levy sai kiitettäviä arvioita kriitikoilta musiikkilehdistössä ja Metal Hammer nosti yhtyeen "Hot New Band" -poiminnaksi lehdessään.


title: For The Imperium

text: For The Imperium on esiintynyt ahkerasti ympäri Suomea sekä lämmitellyt Devin Townsend Projectia Iso-Britannian kiertueella. Yhtye on esiintynyt mm. QStock ja Tuska-festivaaleilla kesällä 2012 ja lämmittelee Children Of Bodomia syyskuussa 2013.


title: For The Imperium

text: For The Imperium yhdistelee taidokkaasti metallia ja pop-elementtejä poukkoileviin mutta lyhyihin ja tarttuviin kappaleisiinsa.


title: Spanieli

text:
Spanieli on lintukoirien alatyyppi, joka tunnetaan FCI:ssä roturyhmänä ylösajavat koirat. Niille tunnusomaisiin piirteisiin lukeutuvat riippuvat korvat ja pitkä, silkkinen karvapeite. Tyypillisimpiä värityksiä ovat muun muassa maksanruskea, blue roan, musta-valkoinen, oranssi-valkoinen, puna-valkoinen ja tricolor. Nykyisin sanaa spanieli käytetään lähinnä brittiläisten rotujen sekä muutaman ranskalaisen spanielityyppisen kanakoiran nimessä, koska se sisältyy niiden alkuperäiseen nimeen ("Spaniel", "épagneul"), vaikka lisäksi muiden muassa viiriäiskoira eli niin kutsuttu ”saksanspanieli” () täyttää spanielien tunnuspiirteet ja myös virallisesti luokitellaan niiden ryhmään.
Vaikka valtaosa spanieleista on kotoisin Britanniasta, niiden esi-isien uskotaan saapuneen saarivaltioon Espanjasta. Tämän vuoksi Ranskassa otettiin käyttöön latinan sanasta "hispaniolus" ’espanjalainen’ johdettu nimitys "espaigneul". Sittemmin tämäntyyppisiä koiria alettiin kutsua muuallakin Euroopassa nimillä "spanjoelen", "spioenen" ja "spaniel" (vrt. engl. "Spain", holl. "Spanje"). Alankomaihin kulkeutuneita spanieleita alettiin nimittää peltopyykoiriksi ("patrijshond") ja Saksaan kulkeutuneita viiriäiskoiriksi ("Wachtelhund") niiden pääasiallisen riistan mukaan. Münsterin alueen seisovista spanieleista sen sijaan käytettiin nimitystä seisoja ("Vorstehhund"), kun taas Ranskassa samantyyppiset sukulaisrodut, kuten ranskanspanieli, tunnettiin edelleen spanieleina ("épagneul").


title: Spanieli

text: 1500-luvulla elänyt englantilainen fyysikko John Caius kuvasi senaikaisia spanieleita kirjoituksissaan pääosin valkoisiksi koiriksi, joilla oli punaruskeita laikkuja. Hän kuitenkin lisäsi Ranskassa kehittyneen uuden muunnoksen, joka oli kauttaaltaan mustan ja valkoisen kirjava ja jolla musta ulottui marmorimaisena täplityksenä myös valkoiselle alueelle.


title: Spanieli

text: Suomen Kennelliiton noudattaman Fédération Cynologique Internationalen FCI 8 alajaosto 2 -standardin mukaisesti spanielien roturyhmään kuuluvat seuraavat rodut:


title: Spanieli

text: FCI 8 -ryhmän alajaostosta 3 eli vesikoirista vesispanieleihin kuuluvat seuraavat rodut:


title: Spanieli

text: Lisäksi FCI 7 -ryhmässä on alajaosto 1.2 eli spanielityyppiset kanakoirat, joista moni on selvästi melko spanielimaisia, omaavat spanielille tyypillisen värityksen ja osaa niistä kutsutaankin alkuperäiskielellä nimellä spanieli (mm. bretonia ja muita ranskalaisia rotuja). Nämä koirat ovat ulkoiselta rotutyypiltään käytännössä eräänlaisia spanielin ja setterin välimuotoja.


title: Spanieli

text: Alajaostoon kuuluvat kokonaisuudessaan seuraavat rodut:


title: Spanieli

text: Suomen Spanieliliitto ry on vesikoira- ja spanielirotujen harrastajien yhdistys, johon kuuluvat seuraavat spanieli- ja vesikoirarodut:


title: Spanieli

text: Amerikancockerspanielilla, cockerspanielilla ja molemmilla springerspanieleilla on sen sijaan erilliset rotuyhdistykset, minkä vuoksi ne eivät kuulu Suomen Spanieliliiton alaisuuteen.


title: Spanieli

text: Joitakin sylikoiria kutsutaan toisinaan spanieleiksi. Näihin lukeutuvat muiden muassa cavalierkingcharlesinspanieli, kingcharlesinspanieli, tiibetinspanieli, ”mannermainen kääpiöspanieli” (papillon ja phalène) ja ”japaninspanieli” (japanese chin). Fenotyypiltään ja alkuperäiseltä käyttötarkoitukseltaan nämä rodut ovat kuitenkin kaukana spanieleista, eivätkä tiibetinspanieli ja japanese chin edes polveudu metsästysspanieleista vaan niiden juuret ovat yhteiset kiinanpalatsikoiran ja mopsin kanssa.


title: Samuel Cockburn

text: Samuel Cockburn, tunnetaan myös nimellä Samuel Cobron, (n. 1574 Skotlanti – 1621 Latvia) oli skotlantilainen kenraalimajuri ja palkkasotilas, joka taisteli ruotsalaisissa sotajoukoissa.


title: Samuel Cockburn

text: Itsestään sukunimeä Cobron käyttänyt Cockburn saapui Ruotsiin vuonna 1598 usean muun skottilaisen upseerin kanssa. Hän osallistui Ruotsin sisällissotana tunnettuun Sigismundin ja Kaarlen valtataisteluun, Inkerin sotaan sekä Puolan sotaan Liivinmaalla vuonna 1621. Ennen Puolan sotaan osallistumistaan Cockburnin oli tarkoitus vaihtaa Venäjän palvelukseen. Hän sai ruotsalaisilta luvan siirtyä miehineen Venäjälle, mutta Cockburn ei ilmeisesti kuitenkaan milloinkaan värväytynyt venäläisten joukkoihin.


title: Samuel Cockburn

text: Vuonna 1612 Cockburn sai haltuunsa tiluksia Pohjanmaalta, sekä myöhemmin Porvoon ja Raaseporin seuduilta, vastineeksi rästiin jääneistä palkoistaan, joita hänellä oli yli 8 000 taalerin arvosta. Vuonna 1621 Cockburn toimi komentajana Suomen maarykmentin yhteyteen muodostetussa ns. Cobronin rykmentissä.


title: Samuel Cockburn

text: Samuel Cockburnin kuolinajasta liikkuu erilaisia tietoja, muun muassa Axel Oxenstiernan mukaan hän olisi kuollut helmikuussa 1622 ja joidenkin lähteiden mukaan vasta 1631 Turussa. Cockburn kuitenkin haudattiin Turun tuomiokirkkoon jo vuonna 1621 hänen sairastuttuaan ja kuoltuaan sotaretkellä Latviassa. Cockburnin viimeinen leposija on kirkossa sijaitsevassa Tavastin kappelissa, johon on hänen lisäkseen haudattu myös useita piispoja. Cockburnille on pystytetty kirkkoon suuri marmorinen muistomerkki.


title: Gorensteinin–Haradan teoreema

text: Äärellisten ryhmien teoriassa Gorensteinin–Haradan teoreema on lause, joka luokittelee ne äärelliset yksinkertaiset ryhmät, joiden sektionaalinen 2-rankki on korkeintaan neljä. Tulos on osa äärellisten yksinkertaisten ryhmien luokittelua. Lauseen todistus julkaistiin 464-sivuisessa artikkelissa.


title: Gorensteinin–Haradan teoreema

text: Äärellisillä yksinkertaisilla ryhmillä, joiden sektionaalinen 2-rankki on vähintään viisi, on Sylowin 2-aliryhmät, joilla on itsekeskittävä normaali aliryhmä, jonka rankki on vähintään kolme. Tästä seuraa, että nämä ovat joko komponenttityyppisiä tai karakteristikan kaksi tyyppisiä. Siten Gorensteinin–Haradan lause jakaa äärellisten yksinkertaisten ryhmien luokittelun näihin kahteen osaan.


title: Suojoki (täsmennyssivu)

text: Suojoki voi viitata seuraaviin:


title: Pikarililjat

text: Pikarililjat ("Fritillaria") on liljakasvien heimoon kuuluva suku. Lajeja tunnetaan noin 100. Pikarililjojen suku on biologisesti mielenkiintoinen siinä mielessä, että todennäköisesti suvussa on menossa monien lajiryhmien osalta lajiutumisessa dynaaminen vaihe. Lajimääritykset ovat joissain tapauksissa häilyvät, ja useiden lajien luontaisia risteymiäkin tunnetaan. Meillä tutuimpia pikarililjoja ovat kirjopikarililja ("Fritillaria meleagris" L.) sekä keisarinpikarililja eli aitokeisarinkruunu ("Fritillaria imperialis" L.). Kirjoipikarililjaa tavaan myös luonnonvaraisena Ahvenanmaalla, mutta se lienee arkeofyyttinä eli muinaisviljelyjäänteenä.


title: Pikarililjat

text: Viime vuosina on myös Suomessa tullut tarjolle muitakin pikarililjalajeja, kuten kalvaspikarililja ("Fritillaria pallidiflora" Schrenk), tummapikarililja ("Fritillaria camtschatchensis" (L.) Ker-Gawl.) sekä kookas persianpikarililja ("Fritillaria persica" L.) Pikarililjoja myydään tavallisesti sipuleina. Sipulit istutetaan maahan aikaisin syksyllä.


title: Pikarililjat

text: Pikarililjat muistuttavat kasvutavaltaan ja rakenteeltaan lähisukulaisiaan liljoja ("Lilium"). Niiden sipuli muodostuu vain muutamasta sipulisuomusta, jonka pääsilmusta ilmaverso kasvaa. Sipulit ovat kuorettomia kuten liljallakin. Verson kasvu on päätteinen eli päättyy kukintaan, ja sivusilmuista muodostuvat tytärsipulit jatkavat kasvua seuraavana vuonna. Ilmaverso on joko vähälehtinen, alaosaltaan kalju tai kauttaaltaan lehdekäs. Lehdet ovat joko hajallaan pitkin vartta tai lehtikiehkuroissa. Verso ja lehdet ovat karvattomat, kiiltävät tai vahapintaiset, silposuoniset ja ehytlaitaiset. Lehden muoto voi olla heinämäisen kapea, tasasoukka tai soukea ja lapamaisen leveä. Kukat ovat joko yksittäin, harvoissa tertuissa, sarjana tai tähkämäisesti. Kukkien luku on liljojen tapaan 3: emi on kolmiosainen, heteitä on 3 kahdessa kiehkurassa, samoin kehälehtiä. Kehälehdet ovat samanlaiset (tepalit) eli kukassa ei ole erilaistunutta verhiötä. Ulkokehälehdet (sepalit) ovat usein kapeammat kuin sisäkehälehdet (petalit). Kukkien väri vaihtelee suuresti lajeittain ja lajien sisällä. Ne voivat olla yksivärisiä (esim. keisarinpikarililja) tai kirjavia (esim. kirjopikarililja), valkoisen, keltaisen, punaisen ja violetin eri värisävyissä. Joillain lajeilla on lähes mustat kukat ("Fritillaria persica, Fritillaria camtschatchensis"). Joillain lajeilla esiintyy myös täysin valkokukkaisia muotoja.


title: Pikarililjat

text: Tuoksuttomat kukat ovat alaspäin nuokkuvia ja muistuttavat kuppia tai pikaria, josta tulee myös suvun tieteellinen nimi (lat. fritillus), joka tarkoittaa arvanheittokuppia. Kukat ovat hyönteispölytteiset.


title: Pikarililjat

text: Kasvullisen lisääntymisen lisäksi suvullinen lisääntyminen on yleistä. Kasvupaikoillaan mm. kirjopikarililjasta alkaa ilmaantua erilaisia värivariaatioita, jotka kertovat siitä, että mukana on myös siementaimia. Tosin valkokukkainen muoto tuottaa vain valkokukkaisia siementaimia. Siemenet muodostuvat kolmilokeroisiin siemenkotiin, joissa kussakin lokerossa on siemeniä kahdessa rivissä. Litteät siemenet muistuttavat liljan siemeniä. Niissä on ohut, koko siemenen peittävä paperimainen kuori, jonka reuna toimii lenninsiipenä. Siemenet itävät yleensä nopeasti heti keväällä (epigeeinen itäminen).


title: Pikarililjat

text: Pikarililjojen suku on geneettisesti hyvin lähellä liljojen sukua, ja joitain lajeja on siirretty välillä liljojen ja välillä pikarililjojen sukuun. Geneettinen samankaltaisuus näkyy myös kromosomistossa, joka pikarililjoilla kuten liljoillakin, on hyvin suuri, itse asiassa yksi eliökunnan suurimpia. Diploidissa (2n) genomissa on 24 metasentrisestä kromosomia, joiden heterokromatiinimäärä on valtava. Liljoilla tähän syyksi on havaittu lukemattomien toistuvien eli repetitiivisten sekvenssien esiintyminen heterokromatiinialueella. Tämä lienee tilanne myös pikarililjoilla. Näiden geenialueiden biologista funktiota ei vielä tunneta, mutta niillä lienee evolutiivinen merkitys, sillä se on hyvin stabiili ominaisuus kummassakin suvussa.


title: Pikarililjat

text: Pikarililjojen suku on levittäytynyt Euraasian alueelle sekä Pohjois-Amerikkaan. Euroopassa tavataan 23 lajia.


title: Pikarililjat

text: Pikarililjalajit ovat pääosin kotoisin vuoristoniityiltä, aroilta tai aavikoilta, joten niiden kasvurytmissä on voimakas kasvu- ja lepokauden (kuiva/kostea -kausi tai kylmä/lämmin -kausi) vuorottelu.


title: Pikarililjat

text: Keisarinpikarililjaa, kirjopikarililjaa, kalvaspikarililjaa ja monia muita kaupan olevia lajeja käytetään koristekasveina puutarhoissa, joista erityisesti monet pienemmät lajit, kuten kirjo- ja kalvaspikarililja, sopivat myös kivikkopenkkiin.


title: Pikarililjat

text: Kasvit menestyvät auringossa tai puolivarjossa. Maan tulee olla kosteahko tai kostea ja ravinteikas.


title: Aberdourin linna

text: Aberdourin linna sijaitsee Aberdourissa, Skotlannissa. Se on yksi vanhimmista ajoitetuista linnoista Skotlannissa, vanhimmat osat ovat 1200-luvulta.


title: Aberdourin linna

text: Historic Scotland -järjestön hallinnassa oleva linna on avoin yleisölle ympärivuotisesti.


title: Aberdourin linna

text:
Sir Alan de Mortimer sai Aberdourin paronikunnan avioliiton kautta haltuunsa vuonna 1126, jolloin tornin arvioidaan rakennetun. Linna siirtyi vuonna 1351 Sir James Douglasin omistukseen ja säilyi Douglasien omistuksessa 1900-luvulle. Tornia laajennettiin 1400-luvulla. Linnaa laajentanut Mortonin 4. jaarli James Douglas sai inspiraatiota Hampton Courtin ja muiden palatsien terassipuutarhoista.
Mortonit ostivat viereisen Cuttlehill Housen vuonna 1725, koska linna oli vahingoittunut kahdessa tulipalossa asuinkelvottomaksi. Itäsiipi tosin korjattiin. Valtion hallinnassa linna on ollut vuodesta 1924.


title: Aberdourin linna

text: Linnalla on ollut puutarha ainakin vuodesta 1540, jolloin kyyhkyslakasta on ensimmäinen maininta. Kyyhkyslakalla on erikoinen mehiläispesää muistuttava muoto.


title: Saksan 170. jalkaväkidivisioona

text: 170. jalkaväkidivisioona () oli Saksan maavoimienn jalkaväkiyhtymä toisessa maailmansodassa.


title: Saksan 170. jalkaväkidivisioona

text: Wherkreis X perusti divisioonan 1. joulukuuta 1939 Münsterin sotaharjoitusalueella. Siihen liitettiin tammikuussa 1940 kenttätäydennyspataljoonat 28 ja 30, jotta sen miesvahvuus saataisiin täydennettyä.


title: Saksan 170. jalkaväkidivisioona

text: Divisioona sai tulikasteensa Tanskan valtauksessa, mistä se siirrettiin heinäkuussa 1940 16. armeijan XXXII armeijakuntaan Lilleen ja edelleen armeijakunnan mukana 9. armeijaan elokuussa. Marraskuussa divisioona siirrettiin saman armeijan XXXXIII armeijakuntaan.


title: Saksan 170. jalkaväkidivisioona

text: Divisioona siirrettiin toukokuussa 1941 Ploestiin, josta se aloitti operaatio Barbarossan alkaessa Etelän armeijaryhmään liitetyn 11. armeijan LIV armeijakunnan osana etenemisen Neuvostoliittoon.


title: Sinililjat

text: Sinililjat ("Scilla") on parsakasvien heimoon kuuluva suku. Ne luokiteltiin aikaisemmin toisinaan liljakasveihin ja toisinaan hyasinttikasveihin. Niiden läheisimpiä sukulaisia ovatkin hyasintit ("Hyacinthus"), helmihyasintit ja posliinihyasintit ("Puschkinia"). Lajeja tunnetaan ainakin 80–100. Toisaalta nykyisin sinililjoihin lasketaan myös kevättähdet.


title: Sinililjat

text: Kukat ovat sinisiä, valkoisia tai sinivalkoisia.


title: Sinililjat

text: Sinililjoja esiintyy luonnonvaraisina Euroopassa, Aasiassa ja jonkin verran myös Afrikassa.


title: Sinililjat

text: Kasvit viihtyvät yleensä auringossa tai puolivarjossa, mutta osa lajeista menestyy myös varjossa. Maan tulee olla kosteahko tai kostea ja ravinteikas.


title: Sinililjat

text: Pikku-, espanjan-, persian- ja idänsinililjaa käytetään koristekasveina kukkatarhoissa, ja ne sopivat myös kivikkoon. Pikku-, espanjan-, englannin- ja idänsinililja sopivat rodo- ja metsäpuutarhaan.


title: Saksan 198. jalkaväkidivisioona

text: 198. jalkaväkidivisioona () oli Saksan maavoimien jalkaväkiyhtymä toisessa maailmansodassa.


title: Saksan 198. jalkaväkidivisioona

text: Divisioona perustettiin 1. joulukuuta 1939 Prahan/Pilsenin alueen täydennysjoukoista. Siihen liitettiin 17. tammikuuta 1940 Landwehrin 35. jalkaväkirykmentti, jotta sen miesvahvuus saataisiin täydennettyä.


title: Saksan 198. jalkaväkidivisioona

text: Divisioona sai tulikasteensa Tanskan valtauksessa, mistä se siirrettiin kesäkuussa 1940 1. armeijaan Epinaliin ja Vesouliin ja edelleen heinäkuussa saman armeijan XII armeijakuntaan itäisen Ranskan miehitysjoukoksi. Syyskuussa divisioona siirrettiin 2. armeijan XIV armeijakuntaan ja lokakuussa edelleen XXXXV armeijakuntaan. Se siirrettiin armeijakunnan mukaan 1. armeijaan marraskuussa ja joulukuussa divisioona siirrettiin XXVII armeijakuntaan.


title: Saksan 198. jalkaväkidivisioona

text: Divisioona siirrettiin huhtikuussa 1941 12. armeijan XI armeijakunnan mukana Romaniaan, josta se aloitti operaatio Barbarossan alkaessa Etelän armeijaryhmään liitetyn 11. armeijan XXX armeijakunnan osana etenemisen Neuvostoliittoon.


title: Tähdikit

text: Tähdikit ("Ornithogalum") on parsakasvien heimoon kuuluva suku, johon kuuluu 120 lajia.


title: Tähdikit

text: Tähdikkien kukat ovat valkoisia.


title: Tähdikit

text: Tähdikkejä esiintyy luonnonvaraisina Euroopassa, Afrikassa ja Länsi-Aasiassa.


title: Tähdikit

text: Kasvit viihtyvät auringossa tai puolivarjossa. Maan tulee olla kosteahko ja ravinteikas.


title: Tähdikit

text: Tähdikkejä käytetään koristekasveina. Sarjatähdikki sopii kivikkoon ja harjupuutarhaan. Nuokkutähdikki sopii metsäpuutarhaan ja leikkokukaksi.


title: Onnimanni

text: Onnimanni on Lastenkirjainstituutin julkaisema suomalainen kulttuurilehti, joka ilmestyy neljä kertaa vuodessa. Sen tehtävä on edistää lasten- ja nuortenkirjallisuutta ja sen tutkimusta. Lehdessä julkaistaan muun muassa haastatteluja, teemakatsauksia ja tutkimusartikkeleita, joissa esitellään niin uutuuskirjallisuutta ja klassikoita kuin niiden tekijöitäkin. Lisäksi lehti raportoi ja uutisoi alan palkinnoista, tapahtumista, kampanjoista ja ilmiöistä. Onnimanni on Suomen johtava julkaisu lasten- ja nuortenkirjojen kritiikissä. Lehdessä julkaistaan vuosittain arviot noin 120–150 lasten- ja nuortenkirjasta. Lisäksi siinä käsitellään alan tutkimus- ja lähdekirjallisuutta. Kirjoittajat ovat lasten- ja nuortenkirjallisuuden asiantuntijoita, esimerkiksi tutkijoita, opettajia, kirjastonhoitajia, kirjailijoita ja kuvittajia.


title: Onnimanni

text: Onnimannin edeltäjä oli Lastenkirjainstituutin perustamisvuodesta 1978 asti ilmestynyt Suomen Nuorisokirjallisuuden Instituutin "Tiedote". Lehti ilmestyi ensimmäisen kerran nimellä Onnimanni vuonna 1985. Vuonna 1990 Onnimanni alkoi ilmestyä neljä kertaa vuodessa. Vuodesta 2006 se on ilmestynyt nelivärisenä. Lehden päätoimittajana on vuodesta 1988 lähtien toiminut kirjailija Tuula Korolainen.


title: Saksan 14. panssaridivisioona

text: 14. panssaridivisioona () oli Saksan maavoimien panssariyhtymä, joka osallistui toisessa maailmansodassa sotatoimiin.


title: Saksan 14. panssaridivisioona

text: Wehrkreis IV perusti lokakuussa 1934 Dresdenissä divisioonan peitenimellä Artillerieführer IV., jonka nimi vaihdettiin Saksan irtautuessa Versailles'n rauhan rajoituksista 15. lokakuuta 1935 4. jalkaväkidivisioonaksi. Sen yksiköt muodostettiin Reichswehrin 4. jalkaväkidivisioonasta. Divisioonan esikunta oli sijoitettu Dresdeniin.


title: Saksan 14. panssaridivisioona

text: Divisioona oli toukokuussa 1939 Sleesiassa ja se asetettiin liikekannalle 18. elokuuta. Puolan offensiivin alkaessa divisioona ylitti rajan 1. syyskuuta Guttenbergistä osallistuen taisteluihin Lublinitzissä, Mokrsescissä ja Kielcessä. Se osallistui Veikselin ylimenoon Anapolissa sekä eteni sen jälkeen Krasnislawiin. Taisteluiden päätteeksi se osallistui vielä sotatoimiin Lublinissa, Pulawyssä ja Wlodawassa. Divisioona siirrettiin länteen joulukuussa 1939 ja se ryhmittyi Reininmaalle.


title: Saksan 14. panssaridivisioona

text: Divisioona ylitti Ranskan rajan 10. toukokuuta 1940 St. Vithin kaakkoispuolella. Sotatoimien päättyessä divisioona oli Cherissä. Heinäkuussa se siirrettiin takaisin kotivaruskuntiin Saksaan, missä divisioonasta muodostettiin 14. panssaridivisioona 15. elokuuta 1940 Milowitzin ja Königsbrückin koulutusalueilla. Marraskuussa divisioona liitettiin armeijaryhmä C:n 11. armeijan XLVI armeijakuntaan, mistä se siirrettiin helmikuussa 1941 edelleen armeijaryhmä B:n 17. armeijan XLVII armeijakuntaan. Divisioona oli marraskuussa armeijan reservinä Unkarissa.


title: 14. divisioona

text: 14. divisioona (latinan sanasta "divisio", jakaminen) voi tarkoittaa seuraavia asioita:


title: Recharged

text: Recharged on yhdysvaltalaisen Linkin Park -yhtyeen toinen remix-albumi, joka julkaistiin 29. lokakuuta 2013. Albumi sisältää uudelleentulkintoja yhtyeen vuonna 2012 julkaistulta "Living Things" -albumilta. Lisäksi albumilla on ”A Light That Never Comes” -kappale, jonka yhtye teki yhdessä Steve Aokin kanssa.


title: Recharged

text: Albumi debytoi Suomen virallisen listan sijalla 38.


title: Karin Oberhofer

text: Karin Oberhofer (s. 3. marraskuuta 1985) on italialainen uransa lopettanut ampumahiihtäjä.


title: Karin Oberhofer

text: Oberhofer on saanut EM-hopeaa naisten viestissä Ridnaun-Val Ridannassa 2011.


title: Karin Oberhofer

text: Oberhofer osallistui Vancouverin talviolympialaisiin 2010. Nové Měston MM-kilpailuissa 2013 Oberhofer oli mukana Italian pronssia saavuttanessa viestijoukkueessa. Sotšin olympialaisista 2014 Oberhofer voitti pronssia sekaviestissä Italian joukkueessa, sijoittui neljänneksi sprintissä ja kahdeksanneksi takaa-ajokilpailussa. Kontiolahdella 2015 Oberhofer voitti pronssia yhteislähdössä ja Italian viestijoukkueessa.


title: Karin Oberhofer

text: Rulla-ampumahiihdon MM-kilpailuissa Oberhofer voitti pikakilpailun pronssia Forni Avoltrissa 2013.


title: Karin Oberhofer

text: Oberhofer saavutti ensimmäisen palkintosijansa ampumahiihdon maailmancupin osakilpailussa oltuaan toinen Hochfilzenin pikakilpailussa kaudella 2014–2015. Cupin kokonaistilanteessa hän on sijoittunut parhaimmillaan kymmenenneksi kaudella 2014–2015.


title: Karin Oberhofer

text: Oberhofer lopetti uransa ampumahiihtäjänä keväällä 2018.


title: Saksan 15. panssaridivisioona

text: 15. panssaridivisioona () oli Saksan maavoimien panssariyhtymä, joka osallistui toisessa maailmansodassa sotatoimiin Pohjois-Afrikassa.


title: Saksan 15. panssaridivisioona

text: Darmstadtissa ja Landaussa 33. jalkaväkidivisioonasta muodostettiin elokuussa 1940 15. panssaridivisioona liittämällä siihen 10. panssaridivisioonasta 8. panssarirykmentti ja luovuttamalla 110. jalkaväkirykmentti 112. jalkaväkidivisioonalle. Divisioonan hevoset siirrettiin Wehrkreis IX:lle, joka siirsi ne edelleen 129. jalkaväkidivisioonalle. Virallisena perustamispäivänä 1. marraskuuta siihen kuuluivat kaksipataljoonaisten 104. ja 115. kiväärirykmenttien ja 15. moottoripyöräpataljoonan muodostama 15. kivääriprikaati, kaksi pataljoonainen 8. panssarirykmentti ja 647. raskaspatteristo, joka liitettiin 33. panssaritykistörykmentin IV patteristoksi.


title: Saksan 15. panssaridivisioona

text: Divisioona siirrettiin huhtikuussa 1941 Libyaan, jossa se liittyi kenraali Erwin Rommelin johtamaan Saksan Afrikan armeijakuntaan. Kesän kuluessa divisioona luovutti 104. panssarikrenatöörirykmentin 5. kevyelle divisioonalle, josta oltiin muodostamassa 21. panssaridivisioonaa. Hieman myöhemmin 115. panssarikrenatöörirykmenttiin muodostettiin kolmas pataljoona 2. konekivääripataljoonasta ja 15. moottoripyöräpataljoona luovutettiin 104. panssarikrenatöörirykmentin III pataljoonaksi.


title: Saksan 15. panssaridivisioona

text: Divisioona oli 15. kesäkuuta Bardian eteläpuolella armeijakunnan reservinä ja se osallistui operaatioiden Brevity ja Battleaxe torjuntaan Halfajansolassa. Brittijoukkojen aloitettua 18. marraskuuta operaatio Crusaderin divisioona oli Tobrukin itäpuolella ja se torjui yhdessä 21. panssaridivisioonan kanssa brittiläisen XXX armeijakunnan hyökkäyksen. Suuria tappioita kärsinyt divisioona vetäytyi muiden joukkojen mukana Libyaan, jossa se täydennettiin tammikuussa 1942 saapuneilla vaunuilla. Divisioona osallistui Rommelin toiseen hyökkäykseen, ja se valtasi Benghazin. Vuoden aikana se osallistui taisteluihin Gazalan linjalla ja Tobrukin valtaukseen sekä hyökkäykseen Egyptiin. Divisioona lähes tuhoutui El Alameinin taisteluissa.


title: Saksan 15. panssaridivisioona

text: Rommelin aloittaessa joukkoineen vetäytymisen marraskuussa 1942 8. panssarirykmentti oli menettänyt kaikki panssarivaununsa ja 33. panssaritykistörykmentillä oli vain seitsemän tykkiä. Divisioona vetäytyi aina Tunisiaan, jossa siihen liitettiin panssarirykmentin III pataljoonaksi Tiikeri vaunuilla varustettu 504. raskas panssaripataljoona. Divisioona liittyi hyökkäykseen taistellen Kasserinen solassa. Divisioona tuhoutui Pohjois-Afrikan joukkojen antautuessa toukokuussa 1943.


title: Suomen Syöpäpotilaat

text: Suomen Syöpäpotilaat ry - Cancerpatienterna i Finland rf on yksi Syöpäjärjestöjen toimijoista ja täydentää omalta osaltaan työtä suomalaisten syöpäpotilaiden hyväksi potilaan näkökulmasta. Yhdistyksen tarkoitus on vähentää syöpäsairauksista aiheutuvaa uhkaa ja haittoja yhteiskunnassa sekä turvata syöpäpotilaille ja heidän läheisilleen paras mahdollinen tuki hoidon ja kuntoutumisen aikana. Toiminta-ajatuksena on ylläpitää ja parantaa syöpäpotilaiden ja heidän läheistensä elämänlaatua. Yhdistys on perustettu vuonna 1971.


title: Suomen Syöpäpotilaat

text: Yhdistys on Suomen Syöpäyhdistyksen jäsen ja edustaa valtakunnallisesti kaikkia syöpäpotilasryhmiä.


title: Suomen Syöpäpotilaat

text: Yhdistystä tarvitaan syöpäpotilaiden ja heidän läheistensä tueksi erityisesti syöpäpotilaiden kokonaisvaltaisen selviytymisen tuen sekä vertaistuen mahdollistajana ja luotettavana asiantuntijana ja tiedon antajana.Yhdistyksen toiminta kohdistetaan syöpäpotilaisiin ja heidän läheisiinsä valtakunnallisena tiedotus-, tuki- ja potilastoimintana.


title: Suomen Syöpäpotilaat

text: Yhdistys on valtakunnallinen asiantuntija- ja vaikuttajajärjestö. Vaikuttamistoiminta kohdistuu päättäjiin, terveydenhuoltoon, viranomaisiin ja suureen yleisöön valtakunnallisena vaikuttamis- ja edunvalvontatyönä.


title: Suomen Syöpäpotilaat

text: Syöpään sairastuminen aiheuttaa sekä sairastuneelle itselleen että hänen läheisilleen tilanteen, jossa tarvitaan tietoa, apua ja tukea sekä mahdollisuus tavata samankaltaisessa elämäntilanteessa olevia tai sellaisesta selviytyneitä. Syöpä sairautena on nimitys noin kahdelle sadalle eri syöpäsairaudelle, joista jokaisessa ihminen on erilaisen tilanteen edessä. Osa syövistä on erittäin yleisiä, ja sairastuneita on vuosittain tuhansia, mutta suuri osa on sellaisia, joissa sairastuneita on suhteellisen vähän.


title: Suomen Syöpäpotilaat

text: On monia syöpäsairauksia, joihin sairastuneet jäävät melko yksin. Mitä harvinaisemmasta taudista on kyse, sen vähemmän tietoa ja tukea potilas ja omaiset saavat. Tästä syystä Suomen Syöpäpotilaat toteuttaa valtakunnallista sairauskohtaista potilasverkostotoimintaa. Potilasverkostoja on toiminnassa useita. Verkostot ovat avoimia aikuisille syöpäpotilaille ja heidän läheisilleen. Niihin voivat tulla myös kohderyhmän potilaita hoitavat terveydenhuollon ammattilaiset.


title: Suomen Syöpäpotilaat

text: Syöpään sairastuminen käynnistää kysymysten sarjan sekä sairastuneelle että hänen läheisilleen. Usein näihin kysymyksiin joutuu etsimään itse vastauksen. Vastauksien löytymiseksi yhdistys ylläpitää kattavaa ja ajanmukaista potilasopasvalikoimaa. Oppaiden aihealueet ovat erilaisia; osa niistä käsittelee jotain tiettyä syöpäsairautta, ja osa paneutuu syövän hoitoon sekä syövän hoidon ja sairastamisen aiheuttamiin erityiskysymyksiin elämän eri osa-alueilla.


title: 15. divisioona

text: 15. divisioona (latinan sanasta "divisio", jakaminen) voi tarkoittaa seuraavia asioita:


title: Saksan 33. jalkaväkidivisioona

text: 33. jalkaväkidivisioona () oli Saksan maavoimien yhtymä, joka osallistui toisessa maailmansodassa sotatoimiin länsirintamalla.


title: Saksan 33. jalkaväkidivisioona

text: Wehrkreis XII perusti divisioonan 1. huhtikuuta 1936 Darmstadtissa. Siihen kuuluivat 104., 110. ja 115. jalkaväkirykmentit.


title: Saksan 33. jalkaväkidivisioona

text: Divisioona asetettiin liikekannalle 26. elokuuta 1939, jolloin se siirrettiin rajanvalvontaan Saarin-Karlsruhen alueelle. Se ylitti Belgian rajan 10. toukokuuta 1940 osallistuen sotatoimiin Belgiassa ja Ardennien alueella sekä etenemiseen Sommesta Loireen. Ranskan antauduttua divisioona oli miehitystehtävissä, kunnes se syyskuussa palasi Wehrkreis XII:n hallintaan. Divisioonasta muodostettiin vielä samana vuonna 11. marraskuuta 15. panssaridivisioona.


title: Uusi-Kaskisto

text: Uusi-Kaskisto (myös Vähä-Kaskisto, Uuskaskisto) on kulmakunta ja entinen koulupiiri Somerolla. Kulmakunnalla toimi vuosina 1923–1967 Uuskaskiston kansakoulu. Kulmakunnan sivuitse etelässä virtaa Uskelanjoen latvahaara Terttilänjoki, johon pohjoisesta yhtyy läheltä Someron kirkkoa alkunsa saava Mustjoki. Tärkein liikennereitti on Somerolta Terttilään johtava yhdystie 2410.


title: Uusi-Kaskisto

text: Historiallisesti Uusi-Kaskisto on osa Someron Kaskiston kylää, josta samoin kuin sen naapurikylistä Suojoelta ja Mäyrämäestä oli Somerniemen kappeliseurakunnan perustamisesta alkaen 1600-luvulla käyty kirkossa Somerniemellä, vaikka kylät muuten luettiinkin Someron emäseurakuntaan. Kun Somerniemen seurakunta 1900-luvun alussa itsenäistyi Somerosta oli Kaskisto ja sen naapurikylät Suojoki ja Mäyrämäki tarkoitus liittää vuonna 1901 itsenäistyneeseen ja vuonna 1917 oman kirkkoherran saaneeseen Somerniemeen, mutta liitos toteutui vasta vuonna 1927. Tätä ennen kuitenkin osa Kaskiston kylän asukkaista oli anonut saada jäädä edelleen osaksi Someron seurakuntaa ja anomus hyväksyttiin vuonna 1921. Näin Uuden-Kaskiston kulmakunta jäi vuonna 1927 toteutuneen alueliitoksen ulkopuolelle ja pysyi edelleen osana Someroa.


title: Terrakottasoturi

text: Terrakottasoturi () on hongkongilainen vuoden 1989 elokuva, jonka ohjaaja oli Ching Siu-tung ja päätuottaja Tsui Hark. Romanttisen seikkailukomedian miespääosaa näyttelee Zhang Yimou, joka tunnetaan paremmin ohjaajana, ja naispääosaa Gong Li, Zhang Yimoun elokuvien vakionäyttelijä.


title: Terrakottasoturi

text: Elokuvan alku sijoittuu 3 000 vuoden takaiseen Kiinaan. Keisari Chingin hautamonumentin rakentamista valvova arkkitehti pelastaa hirmuvaltiaan hengen ja korotetaan marsalkaksi. Hän joutuu johtamaan joukkoja, kun keisarille etsitään ikuisen nuoruuden eliksiiriä. Sen tekoa varten tarvitaan paljon neitsyitä, joista yhteen (Gong Li) marsalkka rakastuu.


title: Terrakottasoturi

text: Tarina hypähtää 1930-luvulle, jossa kanamainen filmitähdeksi muuttunut muinainen neitsyt (jälleen Gong Li) syöksyy lentokoneella muinaisen keisarin aarrekammioon ja herättää henkiin sitä vartioivaksi terrakottasotilaaksi haudatun rakastettunsa. Elokuva jatkuu taistelukohtauksia sisältävänä farssina muinaissoturin kohdatessa elokuvantekijöitä, rikollisia ja nykyajan ihmeitä kuten autoja, junia ja lentokoneita.


title: Sagan om Ringen

text: Sagan om Ringen joka tunnetaan myös sen englanninkielisellä nimellä "Music Inspired by Lord of the Rings" on säveltäjä ja muusikko Bo Hanssonin albumi vuodelta 1970. Se oli samalla hänen ensimmäinen sooloalbuminsa. Albumi julkaistiin 1972 Britanniassa. Albumista tuli menestys sekä kotimaassa Ruotsissa että Britanniassa ja Yhdysvalloissa, ja se on hänen tunnetuin albuminsa. Vuonna 2009 albumi pääsi mukaan kirjaan "Tusen svenska klassiker", johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.


title: Sagan om Ringen

text: Albumi sai nimensä mukaisesti inspiraationsa J. R. R. Tolkienin fantasiatarinasta "Taru sormusten herrasta", jonka ruotsinkielinen versio on nimeltään "Sagan om ringen". Hansson joutui lukemaan sen useita kertoja, mutta teoksen avauduttua se teki häneen syvän vaikutuksen.


title: Sagan om Ringen

text: Musiikki on kokonaan instrumentaalia. Lauluosuuksia oli tarkoitus käyttää muutamilla kappaleilla, mutta kirjan kustantaja ei antanut tähän lupaa. Hansson kokikin hankalaksi ilmaista tekstistä saamiaan selkeitä mielikuvia pelkästään instrumenteilla. Toisaalta Tolkienin luoman maailman rikkaus asetti rajan sille, mitä levyllä kannattaisi yrittää toteuttaa. Hansson valitsi tarinasta henkilöitä, paikkoja ja tapahtumia joiden perustalle teki sävellykset.


title: Sagan om Ringen

text: Albumin ehkä tunnetuin kappale on "De svarta ryttare/Flykten till vadstället" eli "The Black Riders/Flight to The Ford. Harvemmin tarinan esillä olleista hahmoista "Tom Bombadil" on saanut nimikkokappaleen.


title: Sagan om Ringen

text: Talouden sanelemana alkuperäiset äänitykset tehtiin vaatimattomalla 4-raitanauhurilla mökillä Äglössä Tukholman saaristossa. Tuottajana toimivat Hansson ja Anders Lind, jonka ammattitaito mahdollisti riittävän laadukkaan tuloksen. Hansson soitti kosketinsoittimia, kitaraa ja bassoa. Rumpalina ja lyömäsoittajana oli Rune Carlsson. Muut muusikot olivat saksofonisti Gunnar Bergsten ja huilisti Sten Bergman. Äänitykset viimeisteltiin 8-raitastudiossa laitteen "kokeilun" yhteydessä ja miksattiin Ruotsin radion studiossa.


title: Sagan om Ringen

text: Albumin julkaisi Ruotsissa 1970 Silence records -yhtiö. Britanniassa levyn julkaisi Charisma-yhtiö 1972 nimellä "Music inspired by Lord Of The Rings", sillä lupaa kirjan nimen käyttöön sellaisenaan ei saatu.


title: Sagan om Ringen

text: Haastattelussa 1976 todetaan, että yhtiön johtaja Tony Stratton-Smith olisi vaatinut albumin äänitystä uudelleen 8-raitaisella nauhurilla, mikä olisi tehty ja "Lord of The Rings" olisi näin teknisesti eri versio kuin "Sagan om Ringen" Albumi oli menestys sekä Ruotsissa että Britanniassa ja myös Yhdysvalloissa


title: Sagan om Ringen

text:
Suomessa on saatavana molempia versioita. Kappaleluettelossa ovat sekä alkuperäiset ruotsinkieliset että englanninkieliset nimet.
Kaikki sävellykset ovat Bo Hanssonin tekemiä. Luettelo perustuu Lp - versioihin


title: Sagan om Ringen

text: A- puoliB - puoli


title: VfR Aalen

text: VfR Aalen on vuonna 1921 perustettu jalkapalloseura Aalenista, Saksasta. Sen edustusjoukkue pelaa 3. Ligassa.


title: Sigmatrooppinen reaktio

text: Sigmatrooppinen reaktio eli sigmatrooppinen toisiintuminen on perisyklinen reaktio, jossa tapahtuu uuden σ-sidoksen katkeaminen ja uuden σ-sidoksen muodostuminen samanaikaisesti π-sidosten uudelleenjärjestäytymisen kanssa. Sigmatrooppisissa reaktioissa σ- ja π-sidosten lukumäärä pysyy samana. Hyvin tunnettuja ja orgaanisessa synteesissä tärkeitä sigmatrooppisia reaktioita ovat muun muassa Claisen- ja Cope-toisiintumiset.


title: Sigmatrooppinen reaktio

text: Sigmatrooppisten reaktioiden eri tyyppien erottamiseksi käytetään nin kutsuttua [i,j]-nimeämisjärjestelmää. Tässä i tarkoittaa siirtymän ryhmän atomien lukumäärää ja j uudelleenjärjestäytyneen п-systeemin atomien lukumäärää molekyylissä.


title: Sigmatrooppinen reaktio

text: Sigmatrooppisissa reaktioissa siirtyvän ryhmän stereokemia voi pysyä samana sekä lähtöaineessa että tuotteessa, jolloin tapahtuu stereokemian retentio. Reaktiossa voi tapahtua myös stereokemian inversio, mikä tarkoittaa erilaista absoluuttista stereokemiaa lähtöaineiden ja tuotteiden välillä. Sigmatrooppiseissa reaktioissa on sekä lähtöaineessa että tuotteessa konjugoituja kaksoissidoksia. Mikäli siirtyvä ryhmä on konjugoituun kaksoissidosyysteemiin nähden samalla puolella sekä tuotteessa että lähtöaineessa on reaktio suprafasiaalinen. Jos siirtyvä ryhmä on konjugoituneen systeemin toisella puolella lähtöaineessa kuin tuotteessa on sigmatrooppinen reaktio tällöin antarafasiaalinen.


title: Sigmatrooppinen reaktio

text: Vedylle ja alkyyliryhmille tapahtuvia sigmatrooppisia siirtymisiä ovat muun muassa [1,3]-, [1,5]- ja [1,7]-siirtymiset. Vedylle siirtymiset tapahtuvat helpommin kuin alkyyliryhmille. Reaktioista [1,7]-siirtymiset ovat antarafasiaalisia sigmatrooppisia reaktioita, kun [1,5]-sigmatrooppiset siirtymiset ovat aina suprafasiaalisia.


title: Sigmatrooppinen reaktio

text: Claisen-toisiintumisessa allyylivinyylieetteri toisiintuu kuumennettaessa γ,δ-tyydyttymättömäksi karbonyyliyhdisteeksi, tyypillisesti aldehydiksi tai ketoniksi. Myöshemmin Claisen-toisiintumisen havaittiin tapahtuvan myös aromaattisilla allyylieettereillä, jotka kuumennettaessa toisiintuvat o-allyylifenoleiksi.


title: Sigmatrooppinen reaktio

text: Kuumennettaessa 1,5-dieenejä tapahtuu Cope-toisiintuminen, jossa alkuperäinen dieeni isomeroituu sigmatrooppisesti. Kun dieenin kolmoisasemassa sijaitsevan hiileen on liittyneenä hydroksyliryhmä on tuotteena tyydyttymätön aldehydi tai ketoni. Tätä Cope-toisiintumisen muunnosta kutusutaan oksi-Cope-toisiintumiseksi.


title: Sigmatrooppinen reaktio

text: Fischerin indolisynteesin mekanismin tärkeä vaihe on aromaattisen hydratsonin [3,3]-sigmatrooppinen reaktio.


title: Spaatteli

text: Spaatteli on lusikkaa muistuttava laboratoriotarvike, jota käytetään käsiteltäessä ja siirtäessä pieniä määriä kiinteitä, yleensä jauhemaisia aineita, esimerkiksi punnituksen yhteydessä. Spaatteli on valmistettu teräksestä ja sen päät on muotoiltu litteäksi. Joissakin malleissa saattaa toisessa päässä olla lusikka tai se voi olla muodoltaan kupera.


title: Spaatteli

text: Spaattelilla voidaan painaa myös kieli alas kun katsotaan potilaan kurkkuun.


title: Bor (Boksitogorskin piiri)

text: Bor () on maalaiskunta ja sen keskuskylä Leningradin alueen Boksitogorskin piirissä Venäjällä. Se sijaitsee Pjardomljajoen varrella neljä kilometriä Boksitogorskista länteen. Kylässä on 1 700 ja kunnassa 3 400 asukasta (vuonna 2011).


title: Bor (Boksitogorskin piiri)

text: Borin kunnan pinta-ala on 701,6 neliökilometriä. Se rajoittuu Boksitogorskin piirin Boksitogorskin, Bolšoi Dvorin ja Anisimovon kuntiin, Leningradin alueen Tihvinän piiriin ja Novgorodin alueeseen. Pinta-alasta 81,4 % on metsää, 15,5 % maatalousmaata, 1,7 % asuinaluetta ja 1,1 % vesistöjä.


title: Bor (Boksitogorskin piiri)

text: Pinnanmuodostukseltaan seutu on kumpuilevaa tasankoa, jonka itäosassa kohoaa Tihvinän selänne. Tärkein joki on Säsjokeen laskeva Voložba. Järviä ovat Nungoša, Larjanskoje ja Karatšunskoje. Hyötykaivannaisiin kuuluvat turve, hiekka, sora, savi, kalkkikivi ja mineraalivärit. Kunnan alueella sijaitsee Ragušajoen luonnonmuistomerkki.


title: Bor (Boksitogorskin piiri)

text: Keskuskylän lisäksi kuntaan kuuluu 31 kylää ja muuta asutuskeskusta: Boloto, Bolšoi Ostrov, Borovatoje, Botševo, Dmitrovo, Dorogoštši, Dorohovaja, Gostihino, Kolbeki, Larjan, Maksimova Gora, Mošnja, Mozoljovo-1, Mozoljovo-2, Nosovo, Ovinets, Pankovo, Parejevo, Polovnoje, Pustaja Glina, Rudnaja Gorka, Savino, Selhoztehnika, kaksi Selištšeä, Slavkovo, Zapolje, Žilotok, Zolotovo ja Zubakino. Yli viidensadan hengen asutuksia ovat Mozoljovo-1 ja Selhoztehnika. Kolmessa kylässä ei ole lainkaan vakituisia asukkaita.


title: Bor (Boksitogorskin piiri)

text: Kunnan alueella kulkevat Pikaljovon, Strugin ja Kolbekin sekä Dymin, Borin, Kolbekin ja Botševon väliset paikallistiet. Borista ja Mozoljovosta on linja-autoyhteydet Boksitogorskiin ja Pikaljovoon.


title: Bor (Boksitogorskin piiri)

text: Paikallisista elinkeinoista tärkeimpiä ovat maa- ja metsätalous sekä palvelut. Kunnassa toimii maitoa tuottava Borin maatalousteknikumi, kymmenen yksityistilaa, asukkaiden palstaviljelmiä sekä kaksi kalankasvatuslaitosta. Suurin osa työvoimasta työskentelee Pikaljovossa, Tihvinässa, Boksitogorskissa tai Pietarissa.


title: Bor (Boksitogorskin piiri)

text: Keskuskylän palveluihin kuuluvat lastentarha, keskikoulu, kulttuurikeskus, nuorisotalo, kirjasto, lääkintäasema, yleinen sauna, kahvila ja joukko kauppoja. Eräitä palveluja on myös Mozoljovo-1:ssä ja Selhoztehnikassa.


title: Bor (Boksitogorskin piiri)

text: Nähtävyyksiä ovat Olhovon kartano Dorohovajan kylässä sekä Pokrovan kirkko, toisen maailmansodan muistomerkki ja sotilasinsinööri Viktor Krenken hauta Kolbekissa. Matkailijoita houkuttelevat seudun luonto sekä kalastus- ja metsästysmahdollisuudet. Kunnassa toimii metsästysmaja ja lasten kesäleiri. Seudulla on boksitogorskilaisten ja pikaljovolaisten sekä vähemmässä määrin pietarilaisten ja tihvinäläisten kesäasutusta.


title: Denis Oswald

text: Denis Oswald (s. 9. toukokuuta 1947) on sveitsiläinen kilpasoutaja, joka on kilpailu-uransa jälkeen toiminut urheilujohtajana ja muun muassa Kansainvälisen olympiakomitean jäsenenä.